
ÎN LOC DE PREFAŢĂ 


Din fuiorul vremii S-au tors, în totul, zece ani de 
cînd lucrarea de faţă a văzut lumina tiparului în întîia ei 
ediție. 

Cuprinsul cărţii a fost alcătuit atunci prin folosirea 
notelor de drum creionate pe teren cu prilejul unei mai 
îndelungate  hoinăreli peste  tocurile din sud-vestul 
Carpaţilor Meridionali. Parte din vremea petrecută atunci 
în cotloanele muntelui s-a scurs în drumurile făcute pentru 
cercetarea unor anumite unghere — încă neumblate de 
mine — ale Retezatului; restul timpului acelor peregrinări 
estivale l-am petrecut drumețind de-a lungul minunatei văi 
a Cernei, de la izvoarele ei şi pînă dincolo de Herculane, 
pînă la Mehadia. 

În notele cu care înnegrisem filele credinciosului 
meu tovarăş de călătorii, carnetul de drum, se află şi 
însemnări de tehnică turistică, dar şi crîmpeie răzlețe din 
basmul Retezatului şi al lui lovan-lorgovan, povestiri 
auzite în timpul neuitatelor popasuri la stîne sau ascultate 
de la gazdele la care am mas, o noapte sau două, în satele 
care tivesc — pe de-a rîndul — poalele masivului. Din 
aceste crîmpeie sau cu ajutorul altor izvoade, culese în anii 
drumurilor de mai înainte, sau din unele publicaţii de 
folclor, am aflat care a fost calea de-a lungul căreia 
măiestria  povestitorilor populari a purtat paşii 
năzdrăvanului novâcean în lupta lui cu balaurul cel 
stricător, împletind zvoana basmului cu notele mele de 
călătorie, s-a născut povestirea întimplărilor din drumul 
parcurs atunci — în vara anului 1946 — din cîmpia 
Hațegului, peste munte, pînă aproape de malurile Dunării. 

5 


În această a doua ediție povestirea în sine a suferit 

unele prefaceri. În afară de schimbarea construcției unora 
dintre frazele ei, am mai adăugat povestirii şi cîteva 
impresii şi întîmplări pe care fuga condeiului le scăpase în 
prima versiune a cărții. Deşi patinată de trecerea timpului, 
am constatat că şi acum, după atîta vreme, amintirea 
acelor întîmplări a rămas totuşi vie şi proaspătă, ca şi 
atunci cînd au fost trăite întiia oară. Recitirea celorlalte 
întîmplări, a celor povestite deja în prima ediție a cărții, a 
scos la lumină — din picla amintirii — şi pe cele 
nemenţționate atunci; aceste vechi impresii, reîmprospătate 
după trecerea anilor, s-au cerut a fi împletite şi ele, măcar 
acum, în firul povestirii dintii. 
Cititorul acestei de a doua ediţii a lucrării nu trebuie sa 
uite că descrierea drumului — făcut peste Retezat şi de-a 
lungul Cernei, de la Sălaş şi pînă la Herculane — conţine, 
între altele, şi arătarea unor stări de lucruri care aparțin 
trecutului. 

Excursia descrisă în paginile care urmează a fost 
făcută în vara anului 1946, moment în care fara trăia 
frămîntările revoluționare ale unui început de viață nouă. 
Este perioada în care poporul nostru dă îndirjite lupte cu 
trecutul, pentru a-şi crea un viitor mai bun. 

Țărănimea patriei noastre are, în 1946, abia un an 
de cînd a devenit singura stăpînă a pămîntului pe care 
trudise mii şi mii de ani, fără sa fi avut vreodată decît prea 
puțin folos din munca ei. Rodul acestui prim an de muncă 
liberă a fost însă secat de cumplita secetă a anului 1946, 
astfel încît vechea sărăcie a țărănimii muncitoare devine şi 
mai lucie. 

Urmările războiului şi cele ale secetei, inflația 
monetară în care se zbătea atunci țara, toate acestea 

reprezintă o moştenire dezastruoasă, şi urmările ei le simte 
întregul popor care se luptă eroic cu nevoile, însufleţit de 
speranţa viitorului. 

Drumul nostru poartă amprenta momentului în care 
s-a desfăşurat, iar evenimentele acelui timp, precum şi 
situația de atunci din țară se reflectă în unele dintre 
pasajele lucrării. Pentru valoarea lor de document, 
fronturile acestea de realități trăite în excursie au fost 
păstrate neschimbate şi în ediția de acum a cărții. 


EMILIAN ILIESCU 


BASMUL RETEZATULUI 


Atunci cînd, coborînd dinspre asfințit, umbrele 
înserării ni se iviseră în cale, încă mai aveam de călcat vreo 
cîteva poşte bune din drum. De abia către cumpăna nopții 
deci, după ceasuri lungi de călătorie chinuită, ne-a fost dat 
sa ajungem, în fine, la Sălaş. Autocamionul care ne adusese 
de-acasă n-a fost nici covorul fermecat din poveste, ca să 
străbată calea într-o clipită, şi nici leagăn de puf în care noi 
sa huzurim, feriţi de hurducături, nu-i puteam cere 
camionului sa devină atunci cînd, banal vehicul pentru 
transportat lemne, bietul de el nu era înzestrat nici măcar 
cu o simplă prelată pe care — la nevoie — am fi 
transformat-o bucuroşi într-o minunată şi mult 
trebuincioasă învelitoare. Nici mai mult, nici mai puțin 
decît douăzeci de ceasuri încheiate i-au trebuit sforăitorului 
nostru autocamion de mare tonaj ca să calce panglica 
drumului întins de la Bucureşti şi pînă la Sălaş şi, din 
păcate, nu mereu i-a fost calea ca oglinda, iar toanele 
acestei zile de sfîrşit de vară n-au prea ţinut în seamă 

pretențiile noastre de a avea o vreme fără cusur. 

La plecare, în fapt de ziuă, şi apoi pe Prahova în sus, 
am înghețat de-a binelea sub biciul aerului rece despicat de 
Pegasul nostru modern; la nămiezi, dincolo de munţi, vipia 
soarelui ne-a înmuiat ca pe o ceară trecută prin flacără, şi 
căldura zilei ne încinsese atît de tare, încît eram buni sa 
înlocuim — în băile turceşti — pietroaiele înroşite în foc ce 
se aruncă în -apă ca să facă abur mult. lar atunci cînd, de 
jur împrejur, umbrele amurgului ne învăluiau mereu mai 
dese, povestea îngheţului de dimineaţă s-a repetat şi către 
seară, aidoma ca la plecare. Şi, colac peste pupăză, şoseaua 
pe care am mers era asfaltată şi după ce am trecut de Blaj. 

Este drept că şoseaua cu asfaltul întins pe ea este o 
minunată născocire modernă a omului dornic să-şi uşureze 
— cît mai mult cu putinţă, greutățile unei călătorii lungi. 
Cînd însă asfaltul acesta este întins de mîntuială, şoseaua 
capătă toane şi... gropi. Şi, atunci cînd ele se fac prea multe 
şi se îndesesc peste măsură, aceste largi şi adînci găuri în 
asfalt îți zdruncină măruntaiele mai abitir de cum ţi le-ar 
hurduca zeci şi zeci de gropi ele ale patriarhalelor drumuri 
de altădată, şleauri nu prea evoluate, dar mai puțin 
scormonite de automobile. Şi fiindcă în calea noastră — în 
timpul acelui început de august al anului 1946 — am 
întîlnit, spre sfîrşitul drumului, atît de multe asemenea... 
„gropi civilizate”, la capătul călătoriei noastre am ajuns 
istoviţi, de parcă fusesem bătuţi cu maiul. 

x kK x 

În casa primitoarei noastre gazde, în margine de sat, 
nu mai avem loc pe paturi; noi sîntem mulți şi paturile sînt 
prea puține ca să putem încăpea cu toții în ele. O bună 
parte dintre noi au aşternut deoi velințe pe podele, s-au 
întins pe poclăzi şi s-au acoperit cu păturile pe care şi le-au 

adus cu ei. Eu, unul, sînt mult prea ostenit ca să fac la fel 
ca ceilalți tovarăşi. Şi-apoi îmi este lehamite de patru 
pereţi; îmi iau pătura, pe care o fac căpătii, şi mă cuibăresc 
pe o pală de fîn, în livadă, lăsîndu-mă învelit în razele pe 
care luna le cerne cu dărnicie printre crengile merilor. 

Mi-e trupul trudit de drum. Totuşi somnul nu se 
prinde de pleoape şi, un timp, mă zvîrcolesc fără odihnă. 
Aprind apoi o țigară şi, 
sprijinit într-o rînă, îmi las 
gîndurile să  hoinărească 
slobode şi privesc fermecat 
la puzderia firelor de beteală 
argintie ale lunii, aninate de 
frunze şi împletite cu 
dărnicie printre crengile 
pomilor. 

Cu pas uşor, ele parcă 
i-ar fi teamă sa nu rupă vraja 
nopții, moş Costea se 
apropie  pufăind rar şi 
aproape neauzit din lulea. De 
bună seamă că nici el nu 
poate sa doa-rmă sau, poate, 
nu 1-0 fi mai rămas nici un 
locşor, cît de mic, unde să-şi pună căpătiiul. Se lasă lîngă 
mine şi — stînd jos aşezat turceşte — scociorăşte tacticos 
în pîntecul lulelei. Cînd şi-a terminat treaba, bagă pipa în 
chimir şi se întinde pe spate, cu mîinile făcute chită sub 
cap. Sîntem amîn-doi vrăjiți de maiestatea şi de liniştea 
nopții acesteia, tăcere adîncă şi netulburată de vreo şoaptă 
apropiată, dar întregită şi mai mult de zumzetul plin de 
armonie a freamătului uşor pe care îl trimit depărtările. 

Printre dealurile de sub munte şi pe deasupra acoperişurilor 
din vale, căciula teşită a Retezatului îmi fură privirea şi — 
de la un timp — a pus.stăpânire pe toate gîndurile mele. 
Într-un tîrziu îl ispitesc pe bătrîn: 

„Moş Costea ! Cine-o fi retezat, oare, muntele ?" 

Îşi întoarce domol privirea către uriaşul de piatră şi 

stă mult timp dus pe gînduri, fără sa spună ceva. O vreme 
rămîne nemişcat. Mai apoi cotrobăie prin chimir, de unde- 
şi trage afară luleaua, scurmă cu un surcel în ea, scoate din 
şerpar.numai atîta tutun cît poate prinde între cele trei 
degete ale miinii — adunate la un loc ca pentru 
închinăciune — şi îl îndeasă apoi tacticos în căuşul pipei. li 
aprind un chibrit şi luleaua prinde imediat viaţă atunci cînd 
moşneagul începe a pufăi din ea, la început repezit şi 
îndesat, apoi domol şi par, de abia ghicit. Numai licuriciul 
jarului din căuş şi aţa subţire de fum care se urcă tremurînd 
deasupra pipei îmi spun că moş Costea rîu ţine de-a surdă, 
intre dinți, muştiucul lulelei. 
Nici nu-mi dau seama cum a început susurul molcom de 
şoapte ! De cînd oare firul povestirii a pornit a se depăna 
lin de pe mosorul de aur al basmului ? Acum el îmi ajunge 
la ureche, venind parcă de peste veacuri, din vremuri ce vor 
fi fost odată, poate. 

„Cică, tare mult îi de atunci, nepoate, prin 
timpurile cele năzdrăvane — aşa o spun cei bătrîni — 
puricele se încălța cu potcoave care trăgeau în cumpănă 
nouăzeci şi nouă de măji de fier. Şi chiar aşa de straşnic 
fiind potcovit, tot sărea — bată-l pustia să-l bată de purice 
— şapte poşte, din Haţeg şi pînă în Jii. Pe atunci trăiau 
prin părțile noastre numai urieşi, nişte namile de oameni 
cît muntele de voinici. Cîte un singur ochi în frunte aveau 
nămeteniile, dar trupul le era atît de îmbrăcat cu păr că, 

pe lîngă ei, ursul din codru părea chelbos. Cînd mergeau, 
puneau namilele acelea un picior în Bucura, îl aruncau pe 
celalalt hăt pe Peleaga şi apoi, pe dreptul, îl aduceau din 
Bucura şi mi ţi-l propteau — dincolo de custură — taman 
pe Gruniul. 

Multă şi tare zarvă se mai isca peste plaiuri atunci 
cînd; mai în fiecare zi, hojmălăii ceştia se luau la harţă sau 
le venea chef de joacă. Toţi munţii îi răscoleau aruncîndu- 
şi cu steiurile unu-ntr-altul de-oi fi văzut şi dumneata cît 
amar de pietrărie şi de bolovăniş au fost împrăştiet 
namilele prin Retezaţii nost". 

Într-o hîrjoană de-astea, unul dintre îndrăciţii ceia 
de voinici — stînd cu plugul culcat pe brazdă că, de. era în 
joacă — s-o mini et pe vecinul care îi călcate mai anţărţ 
moşia, aşa cu vreo zece, douăzeci de stînjeni. Şi, cum avea 
împelițatul oleacă de damf luat din prăştina ce o băuse cu 
bolobocul, şi-o făcut singur dreptate. Sau — chipurile — o 
vrut să-şi facă dreptate, dar nu i-o fost pe voie. O luat el 
cormana de la plug şi o țipat-o în dușman cu gîndul 
viclean ca să-l răpună şi să-l mîntuie de pe lume. Numai că 
namila ailaltă de hoţoman s-o ferit minten deoparte şi 
fierul plugului, vîjtind nestăvilit de vreo pavăză, o izbit 
icnit în căciula pietrei, de o retezat-o cît ai clipi din ochi. 

Și aşa se face că, de atunci şi pînă în zilele noastre, 
o rămas muntele fără mot şi cu numele pe potriva chipului 
său cel nou, Retezaţii...” 

În livadă, farmecul dinainte al tăcerii se înstăpîneşte 
iarăşi cu aceeaşi tărie cu care el plutise în juru-ne şi atunci 
cînd moş Costea încă nu-şi începuse povestirea. Acum nici 
măcar pufăitul din pipă al un-chiaşului nu mai tulbură 
genunea de linişte în care s-a tras întreaga fire. Sufletele 
noastre trăiesc clipe de adevărată încîntare sufletească, 

stăpînite fiind cu totul de frumuseţea acestei nemaiîntilnite 
nopți de vară. 

Îmi pare rău că povestea s-a sfîrşit aşa degrabă; mă 
purtase mult departe în trecut, în fericiţii ani ai copilăriei, şi 
nu-mi mai doream altceva decît ca vraj:a basmului sa nu se 
mai fi rupt vreodată. Mă sfiesc să-l mai îndemn pe 
moşneag pe calea umor alte povestiri: mi-e teamă că, 
vorbind, as destrăma toată vraj;a de pînă acum. 

sg Moş Costea sau îşi 
trăieşte prea intens 
amintirile din primii lui ani 
de viață, sau mi-a ghicit 
gîndurile şi poate îmi simte 
dorințele. Neîndemnat, 
începe iarăşi să povestească; 
acum însă vorbeşte atît de 
şoptit, de parcă ar tăifăsui cu 
el însuşi. 

„Astă poveste mi-o 
spunea moşu-meu. 
Dumnezeu să-l hodinească 
= > în pace ! De fiece dată însă 

ct amar de pere au tost iai ma SE iscau certuri CU bună- 
mea, că nu se potriveau 
bătrînii la spuse; ea zicea că numai împăratul o tăiet 
muntele şi că isprava ceea, bună de poveste, nicidecum n-o 
făcuse năpasta de urieş. Pasămite ştia femeia mai multe din 
şartul celor bătrîneşti, că moşu-meu o lăsa în apele ei şi 
totdeauna îi da pas ca să-mi spuie, şi ea, basmul ei. Şi 
mereu îmi era gîndul că adevărul-adevărat tot bunica îl ştia 
mai cu temei". 
„ȘI cum îi era povestea, moş Costea ? Ce-ţi spunea 

bunica ?" 

„Pai, ce să mai spun ? Pricina-i tot de prin acele 
vremuri, de pe atunci pe cînd — pe pămînt — hălăduiau 
de-alde  Gerilă,  Sfarmă-Piatră şi  Strîmbă-Lemne. 
Împărățea pe atunci, prin Țara Hațegului, Alb-împărat, 
care îşi avea scaunul domniei prin vecini, nu mult departe 
de Sălaş: ai văzut cetatea de la Mălăeşti; bună-mea spunea 
că acolo ar fi fost tronul împărăției. 

Și avea Alb-împărat o 
mîndreţe de fată, frumoasă 
ca o cadra. Era aşa de 
frumoasă domniţa, că i se 
dusese vestea peste nouă 
mări şi peste nouă ţări, de 
se ofileau de dorul ei, 
cunoscînd-o doar din faimă, 
toți  ficiorii  împărățiilor 
vecine, şi ajungeau voinicii 
ca nişte umbre, măcar că 
erau ei mai înainte trupeşi 
ca ursul şi chipeşi ca brazii. 

Bune ar fi fost toate la 
curte dacă, prin ţinuturile 
împărăției, n-ar fi viețuit o 
dihanie cum n-o mai văzut pînă atunci nici un pământean. 
Era dihonia asta un zmeu năprasnic care numai de 
blestemăţii se ţinea cîtu-i ziulica de mare. Ba şi noaptea n- 
avea hodină, că aşa sînt zmeii, mai mult în negură îşi fac 
de cap. La fiece conac al zilei şi la miez de noapte, 
înghițea, bala — către sfirşitul prînzului şi apoi la 
terminarea cinei — şi cîte, o codană de fată. lar în miez de 
noapte foamea balaurului era şi mai aprigă, de nu se 

sătura nici cu două-trei fetişcane. Pustiise astfel zmeul mai 
toate casele gospodarilor împărăției, de nu mai avea 
mlădița domnească soațe cu care să-şi mai treacă de urit şi 
care să-i mai ajute la cele cusături de altițe şi de rîuri de 
pe iile cu care ieşea îmbrăcată la hore. 

O pus atuncea împăratul strajă împătrită pe lingă 
domniță, că înfricoşată teamă i se mai făcuse ca să nu-i 
piardă şi lui, balaurul, fata. Şi — pentru ca străjile sa vadă 
bine, iar muntele sa nu le mai stele pavăză în fața ochilor 
atunci cînd jivina ar fi chitit sa mai pornească de dincolo 
de creste — o luat împăratul paloşul, scula ceea 
năzdrăvană moştenită de la tătîne-su, Roş-împărat. O prins 
el pala cu amîndouă mîinile, o învirtit-o aprig pe mai Sus 
de cap şi izbind năprasnic, o retezat împăratul momiia 
vîrfului. De-atunce îi zice muntelui Retezatu, de cînd i-o 
scurtat cu sabia Alb-Împărat. 

Văzînd procletul de zmeu că nu mai este de trăit prin 
partea noastră de moşie, o fugit în Ţară. Dar nici noroc şi 
nici dobîndă n-o avut pe-acele meleaguri că i s-o tras 
acolo sfîrşitul de la lovan-lorgovan, atunci cînd s-o apucat 
bala să strice vitele oamenilor..." 

De mult timp vraja legendei m-a prins cu totul în 
mrejele ei. Unchiaşul n-are pereche povestind, cu vocea lui 
domoală şi caldă, întîmplări de-ale unor veacuri care 
nicicînd n-au fost, şi pricini care nu s-au iscat vreodată în 
trecut. Şi borangicul de aur, depănat de pe mosorul 
fermecat al basmului, urcă şerpuind pe Peleaga, se întinde 
aţă pe Borăscu şi — coborit în valea Cernei — povestaşul 
îi înnoadă firul într-o peşteră de pe la Mehadia. 

xX kK k 

A terminat de mult moş Costea! Fermecat de 

povestire nici că am prins de veste cînd şi cum a plecat 

moşneagul de lîngă mine. Sînt iarăşi singur în livada de 
meri, scăldat şi acuma în lumina de argint a lunii, dar 
gîndurile nu-mi mai rătăcesc hoinare. S-au înfiripat toate 
într-o hotărire: voi scurta, cu vreo şapte zile, timpul de trei 
săptămîni orînduit pentru cercetarea Retezatului şi, în 
răgazul astfel cîştigat, voi merge pe urmele basmului 
însăilat pe creste şi purtat prin văi de voroava de astă- 
noapte a lui moş Costea. 

Pînă să se crape de ziuă mai sînt numai vreo două 
ceasuri. Adorm acum cu uşurinţă, 
mulțumit de cele plănuite. Miine deci, 
împreună cu tovarăşii mei de drum, voi 
pleca la Bucuria. Şi apoi — după ce se 
va sfîrşi popasul de acolo — mă voi 
îndrepta, pe firul de apă al Cernei şi pe 
cel al basmului lui Iovan-lorgovan, către Herculane şi 
Mehadia. 


DE LA SĂLAŞ LA BUCURA 


În revărsat de zori, cu puterile  înnoite de 
prospeţimea aerului tare de munte, sărim sprinteni din 
culcuşuri, deşi — unii dintre noi — am dormit iepureşte, 
dînd geană-n geană preţ de numai vreo două ceasuri. Cu 
faţa îmbujorată de apa ca gheaţa de rece a izvorului în unda 
căruia ne-am spălat pe ochi, ne aşezăm roată în jurul unei 
măsuţe cu trei picioare. În mijlocul mesei, răsturnată pe un 
ştergar de cînepă înnălbit în rîu, fumegă — în abur ispititor 
— o mămăligă ciobănească, adevărat bulgăre de aur. Pe de 
margini, cîtevia străchini pline ochi cu laptele muls mai 
acum un sfert de ceas în urmă, parcă au prins hora în jurul 

pîntecoasei mămăligi. 

Înfulecînd cu poftă, cinstim cum se cuvine această 
minunată gustare pe care ne-a oferit-o gazda şi ne strîngem 
apoi, în grabă, lucrurile, încărcăm tot tarhatul pe tarniţele a 
doi cai şi reuşim sa pornim la drum o dată cu întîiele raze 
de soare care străpung orizontul pe deasupra crestelor. 

Lăsăm în stînga drumul de căruță care merge spre 
miazăzi, către Mălăeşti. Aproape de ieşirea din Sălaşul de 
Sus, prindem — spre dreapta — drumul ogoarelor, 
fîneţelor şi lanurilor, întinderi de pămînt pe care localnicii 
s-au risipit la muncă o dată cu ivirea zorilor. Pe această 
cale se ajunge mai de-a dreptul la Nucşoara, ultimul sat de 
sub munte. Şleaul drumului se pierde pe alocuri, de-iabia 
ghicit prin peria deasă a otavei rămasă după fineţea de 
curînd cosită. 

Pe alocuri, mireasma fînului, tăiat de coasă abia ieri- 
alaltăieri, ne îmbată cu mirosul ei puternic. Dacă am fi 
trecut pe aici cu două-trei zile în urmă, ochiul n-ar fi ştiut 
unde sa zăbovească mai întîi pe întinsul minunatului chilim 
de flori ale fineţei încă neatinsă, pînă atunci, de oţelul 
coasel. 

În faţă şi de-a stînga noastră se văd Mălăeştii; din 
vegetația bogată, care năpădeşte parcă satul, ţişnesc — 
sfîrtecate de vreme — ruini de cetate: scaunul de pe 
vremuri al lui Alb-împărat. 

Pătrunzînd în sat printr-una dintre ulițele lui, 
ajungem curînd în Nucşoara şi dăm apoi de înfurcitura de 
drumuri aflată înainte de Cîrciuma. Eram încă departe de 
furca drumurilor cînd am întîlnit, pe uliţă, primele semne 
de marcaj. Ele eriau — în timpul drumuirii noastre prin 
partea locului — de culoare roşie. În zilele care au urmat, 
am întîlnit o echipă de studenți de la Politehnica din 

Timişoara care, în cadrul Oficiului local de turism şi 
excursii, lucrau la refacerea marcajului celui vechi, 
schimbîndu-i şi culoarea. à 
x K x 

Drumul urcă uşor de-a lungul uliței oare se desparte, 
către stînga, din răscruce. În muchia dîlmei priveliștea se 
desfăşoară larg asupra pîrîului Nucşoarei, apa care îşi 
schimbă numele pe măsură ce udă alte locuri. Sus, în 
creierul munţilor — acolo unde uriaşii de piatră oblonesc 
zările — din tăurile cu faţa de cristal a apelor lor, cufundate 
în ascunzişurile adîncurilor dintre stînci, pornesc deva le 
şuvițele de argint spumos ale Stînişoarei şi Pietrelor, Văii 
Rele şi Galeşului. Din nunta lor, sărbătorită în taina 
sihăstriei bungetuluii de brad, mai jos de casa de adăpost 
Pietrele, se naşte Nucşoara, care merge să-şi susure 
povestea vieţii ei, pe urme de vechi ghețar, pînă prin 
locurile peste care, pline de încîntare, privirile noastre se 
rotesc cu nesaţ peste depărtări. De aici încolo oamenii sînt 
ispitiți sa numească apa, în fiecare sat altfel, cu numele 
localității prin care rîuşorul, fără să bănuiască măsura 
ambițiilor omeneşti, trece în neostoita lui rostogolire spre 
alte meleaguri. Abia mult mai tîrziu, departe către cîmpie, 
Nucşoara — sau Nucşorul, cum i se mai spune — îşi pierde 
pentru totdeauna numele, atunci cînd undele lui se înfrăţesc 
cu cele ale Streiului, rîu pornit şi el tot din genunile de 
piatră ale Retezatului. 


Ne vine tare greu să renunțăm la frumoasa privelişte 
care ne înconjoară, dar caii cu bagajele s-au depărtat 
binişor de noi. Părăsim deci popasul şi pornim mai departe 


i Marcajul actual (1967): bandă albastră pe fond alb. (n.a.) 

pe şoseluța care coboară către albia pîrîului, îi trecem apa 
peste podeţul de lemn pe care administraţia exploatării 
forestiere de sus, de la Cîlnicu, îl întreţine în bună stare. 

Am ajuns aici pe partea inferioară a văii care este 
aşternută cu un strat gros din bolovăniş de piatră, urme ale 
morenelor depuse — prin partea locului — de ghețarul 
care, acum cîteva zeci de mii de ani, a curs pe-aici. 
Mărturiile care să ne vorbească despre scurgerea acestui rîu 
de gheaţă nu ne vor lipsi în cale nici de aici încolo. Le vom 
întîlni mai la tot pasul. Din loc în loc, potmolul puhoaielor 
a milit bolovanii morenelor, iar vegetația şi-a întins 
stăpînirea peste pămîntul adus de viiturile apei. 

În faţa noastră, spre sud, Nucşorul curge repede 
devale, zbuciumîndu-se în neastîmpăr şi spumă, printre 
înalți pereți de stîncă. Este ultima chingă de piatră cu care 
muntele îl mai strînge, înainte de a-i lăsa cale slobodă spre 
cîmpia Hațegului. 

Poteca noastră,  aşternută printre  şleaurile 
bolovănoase ale drumului de căruţă, urcă spre dreapta, pe 
clina prăvălatică a malului văii: malul stîng al apei, în 
comparaţie cu celălalt, este mai puţin povirnit; în dreapta 
Nucşoarei, priporul stîncii este un adevărat perete. Urcăm, 
pe drumul de căruță, silind din greu la deal.Ajungem apoi 
sus, pe mal, acolo unde — pe plai — drumul începe sa se 
aştearnă mai domol. Ne oprim ca să mai răsuflăm oleacă. 
Urcuşul n-a fost prea uşor, cu toate că o bună parte din 
greul poverii nu-i cu noi, ci a fost trecut în tarhatul de pe 
cai; în sacii noştri de spate nu am încărcat decît buclucurile 
mai uşoare, lucrurile care ne-ar putea fi de folos la 
popasurile scurte ale drumului. 

Căldura zilei începe sa se înteţească, iar odihna de 
astă-noapte mai că n-a fost, astfel încît ne ajunge din urmă 
oboseala drumului greu făcut ieri, cu maşina, pînă la Sălaş. 
Dar, în fața noastră, drept către miazăzi, priveliştea este 

minunată şi ne dă puteri noi. Vîrful Retezaţii, în dreapta, 
străjuieşte semeţ culmea care se desprinde de el şi se pierde 
spre vecinii lui din stînga. 

Drumul, însoțit de păienjenişul cărăruilor care se 
răzlețesc pe de lături, se aşterne — în urcuş nesimțit — 
printre încîntătoare livezi pline cu flori, chilimuri verzi de 
fînaț înzmălțat cu puzderie de floricele, bogăție neasemuită 
de culori şi forme. Țîrñtul greierilor şi sfirîitul neîntrerupt 
al lăcustelor-cosaşi cîntă neostoit bucuria vieţii, greu de 
înăbuşit chiar în vremurile de cumplită secetă pe oare le 
trăim estimp. Roiurile de fluturi zburdalnici care ţes 
necurmat aerul cu curcubeul luminos al aripilor lor — 
micuţe palete pe care natura a grămădit mii şi mii de fărîme 
din toate culorile lumii — întregesc paradisul prin care 
trecem. 

Luptînd vîrtos în arşiţa de foc a soarelui, oare 
înzeceşte parcă greutatea sacilor pe care-i purtăm pe spate, 
ajungem în locurile unde drumeagul nostru îşi desparte, 
către stînga, un braţ care coboară în firul văii, la apă. În jos, 
pe această ramificaţie a drumului, la cîteva sute de paşi sub 
noi, se află mina de talc pe care am cercetat-o mai anțărț, 
cu prilejul altor drumuiri prin partea locului. De data 
aceasta ne vedem de cale fără să ne mai abatem la ea, jos în 
vale. 

Mai la fiecare pas pe care îl facem înaintînd către 
înălțimi, priveliştea din fața noastră se schimbă, dezvăluind 
mereu altă minunată înfăţişare a muntelui. Culmile 
Retezatului, Stînişoarei, Pietrelor şi Văii Rele perdeluiesc 
zările şi dispar apoi tălăzuire pe rînd, în dreapta, pentru ca 
— treptat, treptat — să lase loc, în stînga, Pelegii, Păpuşii, 
culmii Galeşului şi spinării de stîncă desprinsă din Vîrful 
Mare. Ai impresia că vizionezi — proiectată pe uriaşul 

ecran al cerului — o minunată privelişte panoramică largă 
care alunecă uşor, prin fața ochilor, de la stînga către 
dreapta. 

Imaginea de pe ecranul străveziu al văzduhului este 
acoperită pe nesimţite de apropierea codrului în verzişul 
des al căruia pătrundem curînd. La început, pădurea este un 
amestec nelămurit de fagi, mesteceni, scoruşi şi paltini; 
încet-încet apoi, făgetul rămîne singur stăpînitor al 
locurilor. Din pămînt ţîşnesc — tot mai des de la un timp 
încoace —  şisturile cristaline, pietre-n ţăndăni tari şi 
semeţe. Umbra deasă a frunzişului, care îmbracă bogat 
ramurile puternicilor fagi din codru, este o minunată 
pavăză împotrivia sulițelor de foc ale soarelui care, cu cît 
ne apropiem mai mult de amiază, îşi varsă mai de sîrg, 
peste noi, văpaiia. Un susur zglobiu de apă ne vesteşte 
apropiatul întîlniş cu pîrtul Cîlnicului, ale cărui unde le 
trecem curînd peste un podet. 

În poiană — dincolo de şuvoiul Cîlnicului — un 
ferăstrău-gater, mînat de puterea aburului, preface în grinzi 
şi în scînduri brazii falnici pe care oamenii îi doboară la 
pămînt de pe Lolaia şi Strugari, muncelele din stînga văii 
Nucşoara. Două-trei cobîrne din lemn şi barăci de scînduri 
le servesc tăietorilor de pădure drept sălaş în zilele de 
odihnă şi sînt folosite ca adapost în timpul nopții. 

După scurtul popas făcut în poiana ferăstrăului, ne 
urmăm calea — mai departe — pe poteca largă de care se 
serveşte acum.şi exploatarea forestieră pentru corhănitul 
buştenilor. Şleaul drumului urcă pe clina muntelui, 
strecurîndu-se prin bungetul de fag sau săltînd peste 
pietroaiele scrijelate de buştenii prăvăliți devale. Sub vîrful 
Strugari pe care nu-l vedem de aici, într-un luminiş, facem 
un popas mai îndelungat. De aci putem admira în tihnă 

frumuseţea cascadei Jgheabului. Sub potecă — jos, în vale 
— printre molizii falnici, zgomotoasă şi acoperită de 
spume, apa Nucşoarei se zvîrle tumultos peste steiuri, 
sărind treaptia de terasă glaciară a văii. Mîna şi interesele 
negustoreşti ale exploatatorilor de păduri au trebăluit însă 
şi pe aici, stricînd mîndreţea locurilor. Un jilip — jgheab 
folosit pentru transportul buştenilor tăiați din codru — fură 
apa ptrăului şi o pune la lucru. De bunăseamă că este mai 
folositoare o astfel de întrebuințare dată forței apei, dar nu 
este mai puţin adevărat că mai chipeş se înfăţişa totuşi 
pîrăul mai înainte, atunci cînd nu i se agăţase pe mal zgarda 
jilipului. 

Ne potrivim pe umeri curelele sacilor de spate şi 
reîncepem urcuşul. Nu ne mai îngăduim nici un popas 
înainte de a ajunge în locul unde se încarcă buştenii în 
căruțe. Aflăm aici, în margine de drum, o masă întocmită 
din scînduri groase de brad cioplite din gros cu barda. 
Taraba stă pe picioare butucănoase de copac necioplit, 
înfipte în crăpăturile pietrei, iar fața îi este geluită şi 
lustruită de frecuşul mult al coatelor pădurarului oare, aici, 
înseamnă în catastife groase trunchiurile molizilor furați 
pădurii de negustorul mereu lacom de îmbogăţire. 

Drumul a fost lărgit numai pînă aici. Mai departe, pe 
acolo pe unde pădurea n-a fost pusă încă în exploatare, 
poteca sare din piatră în piatră, furişîndu-se — aci mai 
largă, colo mai prizărită — prin codrul falnic de molid, 
armată numeroasă de copaci ale căror vîrfuri sînt gigantice 
sulițe ce împung semeţe azurul cerului şi privesc, cu dispreţ 
parcă, fagii rămaşi cu mult departe în urmă. Fără temei 
drept se semeţesc însă molizii căci, în sihla de deasupra 
poienii Clinicului, toți fagii pădurii sînt ca luminarea de 
drepți. Cît despre înălțimea lor, le-o putem socoti uşor după 

avîntarea cu care vîrful lor ajunge mai deopotrivă cu 
scăfirlia măgurilor din vecinătatea codrului. 

Într-un tîrziu, atunci cînd bungetul nu mai este atît 
de des, pe dîmb de munte şi spînzurat deasupra văii, 
drumeagul se opinteşte în ocolişuri largi şi pătrunde sus, în 
Poiana cu Stînci, rarişte de pădure înecată în noian de 
pietrărie. Parcă abia ieri ciclopii basmului lui moş Costea 
şi-au sfîrşit hîrjoana cu steiurile. Blocurile de stîncă sînt 
presărate puzderie pe aici, de par nişte uriaşe ciuperci care, 
după vreun îndepărtat şi năprasnic potop, au năpădit 
nctezişul de mai înainte al locului. 

Pe fața repede a 
costişei malului văii, sub 
şurubul potecii, tovarăşii mei 
de drum s-au oprit ca să 
culeagă fragi. Eu îndemn mai 
departe la drum, căutînd sa 
mă ţin cît mai aproape de caii 
care ne poartă grosul 
bagajelor. Nu mai avem mult 
de mers pînă la casa Pietrele: 
cîteva zeci de paşi încă şi 
ieşim la lărgime, în locul de 
unde — peste valea Izvorului 
Stînişoarei, sub grumazul 
culmii — zărim cabana. 

Retezatul, cu vîrful lui zburat de cormama plugului 
ciclopului, nu se mai vede încă de mult timp. Singură 
culmea care îi poartă numele străjuieşte latura din dreapta a 
privelişte. Spre poalele muntelui se cască în adînc valea 
Stînişoarei şi, imediat în sus, se profilează pe cer spinarea 
culmii cu aceliaşi nume. În vecini — peste valea Izvorului 

Pietrele — privirea, lacomă de frumos, se opreşte pe 
culmea Pietrele. Curg apoi mai departe alte talazuri de 
piatră: culmea Valea Rea şi, ultima din stînga, culmea 
Galeşului. În fruntea acestui balaur de piatră — alipit de el 
de pare că face un singur trup ou piscul — Vîrful Mare, 
străjuind spinarea de munte care îi poartă numele, s-a 
ascuns în dosul culmii Galeşului. 

Tovarăşii de drum m-au ajuns din urmă. Refacem 
caravana şi pornim mai departe, coborînd spre firul văii. 
Trecem prin faţa unui adăpost de vînătoare pe care stăpînii 
lui n-au mai avut răgaz să-l termine, traversăm apa 
Stînişoarei peste o punte şi, ocolind imediat la dreapta, 
ajungem la cabana Pietrele. 

Descărcăm tarhatul de pe cai, ne uşurăm umerii de 
povara sacilor de spate şi — cu prosoapele pe braţ — dăm 
o fugă mai sus de casă, unde ne răcorim faţa, umerii şi 
pieptul sub ţîşnirea de gheaţă a apei izvorului prins aici în 
uluc de lemn. Hămesiţi de foame, reuşim să uşurăm 
întrucîtva povara sacilor de spate, atacînd cu mare pofta 
proviziile de alimente pe care le conţin. Între noi fie vorba 
însă, uşurarea acestei poveri a provocat-o nu atît foamea 
noastră de lup cît, mai ales, redistribuirea bagajelor — 
operaţie făcută după masă — în defavoarea cailor. 

x kK x 

Călătorului îi stă bine cu drumul, astfel că — după 
popasul pentru prînz, timp în care ne-am mai ostoit oleacă 
şi truda trupului — pornim mai departe, spre Bucura. 

Plecaţi de la casă, traversăm pîrăul din fața cabanei, 
peste punte, lăsăm — la stînga — poteca pe care am venit 
de la Nucşoara şi urcăm pe colnicul din față. Pe spinarea de 
piatră poteca se spintecă în două: unul dintre braţele cărării, 
cel din față, duce la Galeşul. Ca să ajungem la Bucura, din 

furca de poteci trebuie s-o luăm la dreapta. Urmînd această 
cale, ţinem stînga apei, de-a coasta văii Pietrele. La 
început, plaiul se furişează printre ciritei de brad, silind 
mereu la deal. Mai apoi, ajunsă sus, cărarea se întinde — 
aproape fără urcuşuri — peste ghebul unui prislop al culmii 
Stînişoarei. 

Prin aceste locuri, înainte de anul 1935, se afla prima 
cabană Pietrele. Ea fusese amenajată într-un fost adăpost 
de vînătoare. În noiembrie 1935, casa de adăpost a fost 
mistuită de pîrjolul unui incendiu şi astăzi nu se mai vede 
nici un semn că ea ar fi fost cîndva prin.aceste locuri. 
Cabana a fost apoi reconstruită — mai jos. În vale — pe 
apa Stînişoarei; i s-a păstrat vechiul nume — cabana 
Pietrele — deşi locul unde ea este aşezată acum ar îi cerut 
s-o cheme altfel. 

De aici înainte, urmele vechiului ghețar care a curs 
prin vale devin foarte lămurite: neastîmpărul de bolovani 
— morenele rămase locului după topirea imensului sloi de 
gheață — îl vom întîlni mereu, la fiecare pas, de-a lungul 
restului drumului nostru de astăzi. 

Trecută peste ghebul piciorului de mume, poteca 
coboară în ponei, devale, furişîndu-se prin faţa întocmirilor 
ruinate şi putrezite de vreme ale unei stîne, acum părăsită 
de ciobani, înfruntăm apoi suişul prin pădurea însorită, 
lăsînd la dreapta stîna ale cărei leauri au dispărut aproape 
cu totul, prăpădite fiind de vreme şi mai ales de oameni. 

La ieşirea din brădet aflăm — pe stînga cărării — un 
adăpost micuţ, dres mereu sau refăcut din vreme în vreme 
de către ciobani. Adăpostul, una dintre cele mai 
rudimentare întocmiri ciobăneşti de acest fel, este alcătuit 
dintr-un acoperiş de şindrilă bătută pe leaturi de brad. 
Acoperişul este sprijinit pe patru pari cu crăcăna, înfipţi în 

pămînt. Vîntul şuieră pe sub acoperiş, iar ploaia — dacă 
nu-i şfichiuită de vînt şi cade liniştit de sus — nu-ţi face 
prea multe necazuri cînd te-ai aciuat sub perdeaua de 
şindrilă. Dar şi atunci cînd — mînaţi de vîntul puternic — 
stropii de apă zboară pieziş pe faţa stîncii, dacă te-ai 
adăpostit aici, tot scapi măcar cu o jumătate din vxesminte 
neînmuiate de duşul des şi repede al ploii. 

Prin poiana din faţa adăpostului, tivită pe de margini 
cu jnepenişuri, cărăruia urcă pe poalele cuhnii Stînişoarei. 
Mai departe, trecînd peste şuvoiul apei, o vedem 
îndreptîndu-se apoi către muchia culmii Pietrele. Prin 
locurile unde sîntem acum, ici şi colo cîte un zîmbru (Pinus 
cembra) — prețioasă şi rară relictă glaciară — îşi roteşte 
mîndru umbrela înrămurată a crengilor din virful tulpinei. 
Acţiunea mecanică a ghețarilor se arată pe deplin lămurit 
pe aici; clada groasă a bolovănişului — rupt din coasta 
muntelui şi clocotit devale, pretutindeni — ne vorbeşte mai 
convingător decît orice tratat de geologie despre ceea ce s-a 
petrecut aici, cu multe zeci de mii de ani în urmă. Se văd, 
destul de limpede, două brîie ale unor astfel de clădării de 
pietroaie; geologii spun că, în trecutul îndepărtat, ghețarii 
au stăpînit peste aceste locuri, acoperindu-le cu platoşa lor 
groasă în cel puţin două rînduri. 

Mergem prin haosul de bolovani, ţinînd mereu firul 
cărării care se alătură pieziş de pînza de apă a ptrăului. 
Sărind din piatră în piatră, trecem peste albia şuvoiului şi 
ajungem astfel pe clinul drept al văii. Pînă la tăul Pietrele 
vom merge numai pe dreapta apei, dar nu chiar pe firul ei. 
Caii nu merg cu noi fiindcă potopul de bolovăniş, cu care 
ne vom lupta mai încolo, nu le îngăduie să treacă printre 
pietroaie fără pagubă pentru picioarele lor. S-au răzlețit de 
noi pe cînd încă nu trecusem apa şi urcă acum de-a coasta 

— spre dreapta — pe povîrnişul culmii Stînişoara. 

În miezul năvalnic de pietrărie răspîndită din belşug 
peste tot locul, un stei enorm, Bordul Tomii — un bolovan 
cît casa de mare — stă prăvălit într-o rînă, numai pe 
jumătate împlîntat în pămînt, astfel încît formează un 
minunat adăpost natural. Ciobanii i-au închis latura dinspre 
miazănoapte cu un zid clădit din pietroaie. În acest chip s-a 
căpătat un loc larg, adăpostit de vînturi şi ferit de ploi, 
spaţiu cuprinzător în care — alături de ciobani — se pot 
cuibări uşor cinci, şase drumeţi aciuați aci pe vreme 
ploioasă său poposiţi sub stei atunci cînd noaptea i-a prins 
departe de cabană. 

Şi dincolo de Bordul 
Tomii trecem mereu tot 
printre pietroaiele în jurul 
cărora brusturul, crescut în 
voie, acoperă viclean 
golurile dintre bolovani, 
întinzîndu-ne curse în care 
piciorul, la un mers neatent, 
poate scăpa cu uşurinţă. Cu 
toate că nu îndemnăm la 
drum cu prea mare grabă, 
sîntem totuşi siliți sa 
poposim oleacă, pentru ca 
şi caravana de cai sa ne 
poată ajunge din urmă. Cu 
toții, oameni şi cai, pornim 
apoi mai departe şi ajungem în zănoaga de sus a văii 
Izvorul Pietrele, căldarea cu pereţii lustruiți de trecerea 
rîului de gheaţă, ale cărei terase cu înalte trepte de piatră 
sînt uşor de deosebit în încrețiturile stîncii. Verdele 

întunecat al lăstărişului de smirdar pune acum pete mari de 
umbră peste oglinda de oţel a stîncii. În alţi ani, atunci cînd 
am mai trecut pe aici — o dată către sfîrşitul lui iunie şi 
altă dată în primele zile ale lunii lui cuptor — nesfîrşitele 
covoare roşii ale florilor de ruja-muntelui înflăcărau 
clinurile văii, de parcă piatra era aşternută cu jeratic. 

Ne abatem puţin din cale, către dreapta, ca să putem 
trece pe lîngă tăul Pietrele, primul lac alpin din Retezat pe 
care îl întîlnim în ruta de-a lungul căreia pătrundem acum 
în masiv. De formă neregulată, tăul Pietrele are — către 
mal — o insuliță acoperită cu tufişuri de jnepeni; 
pietroaiele țărmului lui sînt înroşite de substanţele minerale 
pe care le conține apa, astfel încît tăul pare că este încins cu 
un brîu roşu. Apa lacului este rece ca gheaţa şi are o 
limpezime de cristal. 

Poposiţi pe mal, cotrobăim prin sacii de spate ca să-i 
mai uşurăm de povară şi, după ce am terminat gustarea, 
pornim mai departe. 

Cărăruia noastră, drumeag priporos care suie grăpiş 
pe greabănul Custurii Bucurei, se prelinge mereu printre 
pietroaie şi steiuri ascuţite. Treptele săpate sus în grumazul 
stîncii ne sînt de mare ajutor pentru urcuş. Caii se descurcă 
însă foarte greu pe aici. Unul dintre ei, Roibu, sare ca un 
tap peste zăgazul de piatră; celălalt cal al caravanei, Puiu, 
stă un timp pe gînduri şi începe apoi sa sforăie, îndemnat 
convingător de sfichiul unei nuieluşe de alun, se hotărăşte 
să-şi imite fîrtatul, care — dincolo de treptele din josul 
tarniței — paste acum, nepăsător la cele ce se întîmplă în 
urmă. Încercarea vitejească a lui Puiu se termină însă 
lamentabil: cade în genunchi şi, în căzătură, rupe chinga de 
la sa. Vrînd-nevrînd îl uşurăm de povara pe care i-o urcăm 
noi pe scară, după care treabă saltă apoi şi el, uşor, peste 

trepte, şi necheazâ voios cînd îl regăseşte pe Roibu. 

Îl înşăuăm iarăşi pe Puiu, cîrpindu-i cum putem 
chinga ruptă, încărcăm din nou tarhatul pe tarnițe şi pornim 
mai departe. Sîntem lac de apă. Urcăm cu anevoință namila 
de munte, prigoniţi de grindina sulițelor de foc ale soarelui, 
înfruntăm năduful silnic înălțat din piatra încinsă de 
căldură şi jinduim aprig după o boare de vînt sau după 
umbra de copac. În suiş aspru ajungem pe buza custurii, în 
Curmătura Bucurei. 

Răsuflăm uşurați fiindcă, cel puţin pentru astăzi, am 
isprăvit cu urcuşurile care îți aduc sufletul la gură atunci 
cînd eşti prea împovărat cu bagaje, iar prăpădului căldurii 
nu-i stă în cale nici pavăza norilor şi nici umbra pădurii. 
Din jos, de peste muche, vîntul adie uşor purtînd spre noi o 
undă de răcoare. Zarea nu maf are în față opreliştea 
zidurilor de granit prea apropiate de tine şi privirea se poate 
avînta nestingherită peste munții tălăzuiți în depărtare, 
către miazăzi, parte a muntelui înspre care priveliştea este 
una dintre cele mai frumoase pe care le poate cuprinde 
ochiul. 

Aproape întreaga parte de sus a masivului poate îi 
învăluită cu o singură ochire: virfuri semeţe şi culmi 
puternice, custuri ferăstruite şi spinări de stîncă lin 
ondulate, văgăuni adînci pline 'de farmecul jocului dintre 
urnfara întunecată a genunii de piatră şi sclipirea de argint 
cenușiu a streiurilor scăldate în lumina orbitoare a soarelui, 
ochiuri de apă albăstruie încremenite în fundul găvanelor 
de piatră şi pete mici de zăpadă ascunse încă în umbra 
tancurilor, atîtea şi atîtea comori de frumos se perindă prin 
faţa ochilor, încît basmul acesta al naturii este mai plin de 
vrajă decît cel mai minunat basm pe care, în cele o mie şi 
una de nopţi, l-ar îi putut povesti vreodată Șeherezada. Şi, 

în mijlocul acestui rai al pămîntului nostru, tăul Bucura 
stăpîneşte maiestos.înconjururile. 


w întocmirea din sănuni de piatră a unei messe...“ 

Înapoi, peste drumul pe care am venit pînă aici, 
privirea aleargă nestingherită pînă, hăt-departe, în cîmpia 
Hațegului scăldată acum în pulberea de aur a asfințitului. 
Străbătînd prin strălucirea luminoasă a depărtărilor, ne 
ajung din urmă şoapte şi frînturi din basmul Ilorgovanului 
cu care moş Costea ne-a norocit astă-noapte, în feeria de 
argint a lunii. În juru-ne, minunata floare a ghinţurii — 
clopoțel albastru, sfios plecat în jos — îşi trăieşte ultimele 
clipe ale vieții începută prin iunie, după topirea omătului 
gros căzut în timpul iernii. 

Ne desprindem cu greu de aici. Pe cărări de oi, o 
adevărată salbă de poteci, coborîm în mers tihnit "către tăul 
Bucura” unde ajungem curînd cu toţii: oamenii, caii şi tot 
tarhatul. 

Vom sta aici vreo zece zile, astfel încît începem 
degrabă gospodărirea, întinderea corturilor şi adunatul 

cetinei pentru aşternuturi, o vatră pentru bucătărie şi căratul 
jneapănului ce ne vă servi drept lemn de foc, întocmirea 
din sănuni de piatră a unei mese pe care vom prînzi şi cina, 
iată atîtea şi atîtea treburi de făcut şi lucruri de adunat, 
toate neapărat necesare unui mas mai îndelungat pe malul 
lacului. Cînd am terminat cu totul aceste treburi, se 
înnoptase bine. Ne-am culcat tîrziu, după cină, atunci cînd 
noaptea se apropia de cumpăna ei. 


DE LA BUCURA PE DRĂGŞANU 


S-a sfîrşit aseară şederea pe malul Bucurei, popas de 
vis ce-a dăinuit aproape două săptămîni. Astăzi luăm calea 
către Herculane, trecînd întîi peste Drăgşanu şi mergînd 
apoi de-a lungul Cernei. Grija plecării m-a făcut să-mi 
curm somnul atunci cînd geana firavă a zorilor nu 
pătrunsese încă în sihăstria muntelui. 

Stau singur, afară din cort, adăstînd trezirea din vis a 
tovarăşilor de drum şi, plin de încîntare, ascult murmurul 
neîntrerupt al izvoarelor care coboară de pe Peleaga, 
purtîndu-şi jucăuşe — în Bucura — şuvoiul lor de unde. 
Unele dintre ele pot fi văzute uşor cum saltă zglobiu prin 
viroage; pe celelalte abia le ghiceşti — după susur — cum 
se furişează pe sub pietre. 

O dată cu murmurul de ape, de peste Curmătura 
Bucurei şi dinspre Sălaş, vine un zvon de înşir-te- 
mărgărite: 

„...Și, văzînd procletul de zmeu că nu mai este de 
trăit prin partea noastră de moşie, o fugit în Ţară. 

Dar noroc n-o avut nici pe acolo, căci i s-o tras 
sfîrşitul de la lovan-lorgovan, atunci cînd s-o apucat bala 
să strice vitele oamenilor. 

În calea lui spre Țară, şi-o făcut bidihania culcuş pe 
Peleaga, unde o înghițit hulpav turma sărăcuţa de capre a 
unui nevoiaş de romîn. Proptit apoi avan în coadă, şi-o 
făcut balaurul vînt pînă în Soarbele, bîntuind totul în calea 
lui. Acolo, pe Soarbele, a sorbit şarpele o cireadă de vite, 
cu bouarii ei cu tot 

Și atunci, lovan-lorgovan — voinicul novăcean — 
aflînd de jalea oamenilor, o purces de sîrg ca să-l răpună 


cu totul.. ” 
x kK x 


I 
La Bucura, pe hartă, se stabilește Itinerariul pentru Valea Cernei 

Vraja renăscută a basmului şi a visării se rupe 
deodată în zarva pe care au început s-o facă tovarăşii mei 
de hoinăreli turistice. Cu toţii, abia treziţi din somn, au şi 
pornit la trebăluiala întocmirii poverilor pentru drum. Cît 
te-ai şterge la ochi, corturile au fost desfăcute din sfori, şi 
— strînse sul — sînt îmbăierate apoi peste sacii de spate în 
care fusese înțesat mai înainte tot restul tarhatului. 

Acum cînd — pentru transportul zestrei noastre de 

drum — nu mai avem ajutorul cailor, sacii aceştia au 
devenit îngrijorător de grei. Vom vedea mai încolo cum o 
sa ne descurcăm cu ei! Deocamdată înfulecăm în grabă 
mîncarea pusă deoparte încă de cu seară şi, o dată cu 
întîiele raze de soare care mîngiie vîrful Judelui, plecăm la 
drum. Trecem peste firul de apă prin care se face scurgerea 
tăului Bucura şi — o bucată scurtă din drum — o ţinem 
către soare-răsare, urcînd agale suişul domol care ne poartă 
paşii pe un podiş, plai mai fără înclinişuri. 

De aici încolo coborişul este neîntrerupt. Pragurile 
de piatră scobite, dincolo de veacuri, de către rîurile de 
gheaţă care au curs peste aceste locuri — ne sînt o serioasă 
piedică în calea unui mers alene, aşa că sacii cu povară ne 
cad mereu în ceafă. Pătrundem curînd într-un jnepeniş prin 
desişul ramurilor căruia drumeagul se alege în destulă 
lărgime. În dreapta noastră, înfipt bine pe gorganul de 
piatră care ne priveşte semeţ din înălțimea celor 1944 de 
metri ai săi, un zîmbru singuratic domină mîndru jepii de 
jos care — nu pentru mult timp — ne lasă cale cu totul 
slobodă, ferindu-se deodată în lături. 

Rariştea din jnepeniş se curmă însă repede şi 
încîlcitura  jipului tîrîtor împînzeşte iarăşi păşunea, 
cotropind cu îndîrjire orice petic de pămînt. Zbucnind cu 
semeție — pe ici-colo, din jnepeniş — zimbrii apar mai 
numeroşi pe aici. Sfirtecaţi din plin de vînturi şi cu 
podoaba ramurilor sărăcite de cîinoşenia viforului, nu se 
dau bătuţi cu una cu două şi nu-şi părăsesc cu uşurinţă 
înălțimile ce le sînt atît de dragi. Canonesc din greu cu 
vitregia muntelui înalt şi pietros, îşi sucesc fantastic 
crengile pe după răbufnirile viforoase de crivăţ, se întăresc 
cu noduri groase pe ramuri, dar rămîn înfipți pentru 
totdeauna între crăpăturile stîncii. Pămătuful de cetini — 

mănunchiuri de cîte cinci firişoare, ca nişte andrele, 
adunate laolaltă pe un mugur — încîntă din plin privirea. 
Biruitor în sfada lui cu muntele şi învingînd clima, 
zdrenţuit de nevoi ca un drapel glorios sfirtecat în lupte, 
zîmbrul cade însă — fără putinţă de salvare — mistuit de 
pîrjolul focului pus de ciobani ca să facă răriş pentru 
păşune în rămurişul des al jnepenişului. O dată cu dispariția 
jipului, nefolositor pentru economia păşunatului, se 
prăpădeşte însă pentru vecie şi zîmbrul, podoaba — atît de 
rară acum — a Carpaţilor. 

Pe nesimţite am ajuns lîngă şuvoiul bogat de apă al 
Bucurei pe care îl trecem, de pe un mal pe altul, din stînga 
pe dreapta văii. 

Întovărăşiţi mereu de bogăţia pădurii de tufe dese a 
jnepenilor, cu ramul lor arcuit suplu în chipul unui braţ 
elegant de candelabru, coborîm către braniştea de conifere 
care de aici — despărțită printr-o poiană însorită de fîrtatul 
ei tîrîtor — pune singură stăpînire pe întinsul locurilor. 
Fuga privirii, către creste şi dincolo de culmi, ne este 
stăvilită acum de leasă pădurii de molid şi numai arareori 
cîte un ochi de lumină — crudă şi pătrunzătoare — ne mai 
aminteşte că în fața soarelui nu se află nici măcar un clăbuc 
de nor. 

Zvonul murmurului de ape ne ajunge, mereu mai 
lămurit, la ureche, şi — deodată, în marginea brădi-şului — 
larma valurilor ne dă de veste că Bucura nunteşte cu undele 
izvorului Pelegii şi că un rîu se naşte sub ochii noştri. 
Sîntem aici la obîrşia Lăpuşnicului Marei la Scorţar. Locul 
este botezat astfel fiindcă aici ciobanii îşi găsesc un bun 
adăpost contra vremii rele sub perdeaua unui acoperiş 
alcătuit din scoarță de copac întinsă deasupra leaturilor de 
lemn, sprijinite pe patru furci groase de fag înfipte bine în 

pămînt. Cîteodată, în spaţiul dintre furci, se clădeşte şi un 
zid din lespezi pentru ca vîntul sa nu mai zburde chiar aşa 
de nestingherit pe sub scorţar. 

Ca să putem trece apa — care din unirea celor două 
şuvoaie a crescut mult — 
trebuie să ne descălțăm 
bocancii deşi, chipurile, 
trecem apa prin vad. 

Pentru a ne 
continua drumul mai 
departe, ne  îndreptăm 
E cazi | uşor către stînga ca să 

Pis mijecut acesta ral pămintese, dul Bucura săginește prindem hățaşul care; de 
E la Bucura, coboară pe 

malul ei stîng (noi am venit, de data aceasta, pe poteca din 
dreapta văii). Trebuie să fim cu multă grijă pe aici fiindcă 
— dedaţi cu drumurile care coboară şi care, atunci cînd ai 
multă povară pe umeri, sînt mai îmbietoare — uşor ne dă 
inima brînci s-o luăm înspre dreapta, adică într-acolo 
încotro cărăruia ne ispiteşte sa ne lăsăm uşor devale şi sa 
mergem, o dată cu ea şi cu freamătul de ape, ca să însoțim 
Lăpuşnicul Mare în călătoria lui către Lunca Berhina. Dacă 
am porni mai departe, îndreptîndu-ne paşii drept în faţă, am 
bîjbii de-a surdă prin pădurea nebrăcuită de secure. Suişul 
cel bun, cel care face către stînga, este puţin cam nelămurit 
la început şi el se face cu destulă anevoinţă pînă ce brodim 
drumul adevărat care se strecoară prin rariştea de molizi. 
Poteca se înşurubează — aci mai larg pe clina împădurită, 
dincolo în urcuş mai îndrăcit printre copaci —-şi, nevoind 
din greu pe ea sub apăsarea poverilor din spate, ajungem la 
cobîrna de piatră a stînii din Păpuşa. Bordeiul pentru 
bouari, clădit în afest loc, este o întocmire cu ziduri de 

țăndări din piatră şi cu acoperişul de scoarță de molid 
întinsă pe cioplitură de brad. Înconjurul strîmt dintre ocolul 
pereților este ținut foarte curat şi fiecare locşor îşi are rostul 
lui bine chibzuit pentru viaţa pe care — în două-trei luni de 
vară — şi-o petrec aici bouarii. Lîngă stînă, un frumos 
exemplar de Pinus cembra îşi roteşte semet umbrela lui de 
ramuri, glorios stindard zdrenţuit în lupta lui cu vremuielile 
năprasnice ale multelor ierni care i-au trecut peste creştet. 
Peste vale, dincolo de apa Lăpuşnicului Mare, pe 
clinele dinspre noi ale Slăveiului, pădurea este un ocean de 
Clăbuci de fum şi arde cu flăcări uriaşe, din firul apei şi 
pînă pe înaltele spinări ale muntelui. Focul aţiţat de ciobani 
în vreascurile jnepenişului — acum ca şi altădată, ca să 
lărgească mai mult locurile bune pentru păşunatul vitelor 
— a găsit în seceta cumplită de estimp un prețios aliat şi 
pîrjolul văpăii de foc s-a întins fără sa mai afle stavilă în 
calea lui. Arde codrul, de jur împrejur, pe tot întinsul 
Retezatului şi dincolo de el — în nemărginirea Carpaţilor 
— în Parîng, pe valea Cernei, la Sibiu şi peste tot pe unde 
pădurile acoperă piatra stînele a povîrnişului munţilor. 
Zările sînt îumărite cu bujnegai gros, iar lărgimea 
priveliştilor s-a înnegurat cu totul în pîclă, încît nu ştii ce se 
mai află dincolo de flăcăraia iadului de jar şi fum: munte 
sau infern? Şi, mai cu osebire, nu poţi ghici ce se află 
dincolo de frunţile senine ale unora dintre ciobanii care 
privesc nepăsători la dezastrul dezlănțuit, la furtuna de foc 
care răsluieşte nemilos pădurile, imensa bogăţie de 
totdeauna a patriei noastre. Pare că un demon crud îţi 
sfredeleşte cu sălbăticie un pumnal ascuţit în inimă atunci 
cînd vezi cum molizii uriaşi — care îşi numără anii vieţii 
lor cu veacurile — se prăvălesc şuierînd sinistru, 
îngenuncheaţi neputincioşi de străşnicia vîlvătăii. 

Cu sufletul cernit de durere pornim mai departe. 
Cărarea — şi o dată cu ea şi noi — sileşte din greu peste 
înclinişul muntelui, în sus şi către stînga cum pleci de la 
bordeiul stînii din Păpuşa. Sarcina din spate ne pare acum 
neasemuit de grea, iar soarele a început să-şi arate din plin 
puterea şi ne încătuşează, mereu mai aprig, în neîndurarea 
zădufului de foc al cumplitei lui arşiţe. Jnepenii printre care 
poteca biruie greu suişul nu ne sînt de vreun folos: ramurile 
dau jipului umbră numai pentru rădăcinile lui, nu şi pentru 
drumeţii care străbat aceste locuri. 

După destulă trudă ieşim la liman, în şaua Plaiului 
Mic, trecem pe lîngă cele două tăuleţe, lacovişti de creastă 
miîlite aproape cu totul, şi facem un scurt popas alături cu 
pietroiul mic, răsărit puţin din iarbă şi vristat cu roşu, 
însemnarea unui vechi marcaj care duce pe valea Butei la 
Cîmpu-lui-Neag”. 

În acest loc ne înturnăm, din calea dreaptă, cu peste 
un sfert de cerc şi ne îndreptăm, spre sud-vest, pe spinarea 
Drăgşanului. Urcăm alene printre zidurile pădurii scunde a 
jnepenilor care, de o parte şi de alta a drumului, îşi înalță 
spre lumină crengile lor, groase mai cît piciorul, ramuri 
puternice arcuite elegant în avîntul lor spre cer. Pare că 
vezi aievea trupul monstruos şi scîrnav al balaurului 
înghesuit în leasă crîngului de jnepeni, îl vezi cum se 
îndeasă vîrtos în pădurea de crengi firîtoare ca să-şi facă 
drum, lăsînd astfel în urmă-i o cale largă şi întinsă oblong 
pe spinarea Drăgşanului, culoar de verdeață întunecată prin 
care drumeagul şerpuieşte fără răgaz. 


? Însemnarea actuală a marcajului (anul 1957): cruce roşie pe fond 
alb. (n.a.). 

Schita Ned 


nului Kakine 


Venind pieziş din urmă şi dinspre stînga noastră, un 

hăţaş se alătură potecii largi pe care mergem. Cărăruia 
lăturaşă trece, din valea Butei, peste munte. De la 
înfurcitura de poteci — în urcuş pe care abia l-am fi simţit 
dacă sacii de spate n-ar fi prea îndesaţi cu de toate — tot 
între pereți scunzi de jneapăn, mergem mereu înainte, 
ținînd nesmintit poteca de sub linia de coamă a muntelui. 
În poiana de dincolo de jnepeni ne aflăm în locul unde 
poteca ajunge la cea mai mare înălțime pe ghebul lunguieţ 
al spinării Drăgşanului?. În faţă şi pieziş la stînga, coama 
muntelui este presărată cu gorgane de piatră clădă-rită. 
Între ele se află şi cotele cu altitudine de 2076 şi 2018 m, 
cucuiele cele mai înălțate ale culmii Drăgşanului. 

Prin zăpuşeala grea şi înecaţi de-a binelea în 
viitoarea de iad pe care, cu nemilostivire, soarele — ajuns 
la amiază — o varsă peste noi, apăsaţi greu de încărcăturile 
sacilor de spate şi năclăiți în sudoarea amestecată cu 
cenuşa pîrjolului de peste vale, mărşăluim — ca şi buimaci 
— înainte. Priveliştea ne este zăgăzuită de pîcla deasă a 
fumului şi cărarea coboară într-un ponor rîios, vilcel 
prizărit de-a lungul căruia apa a spălat tot mîlul dintre 
pietrele malurilor. Din firul vâlcelului””, cătrăniți de 
zăpuşeală, urcăm printre ultimele pîlcuri de jnepeni. Poteca 
se destramă apoi în zeci şi zeci de cărărui ţesute încîlcit 
prin iarba uscată, aspră şi scurtă a plaiului pleşuv de pădure 
şi lipsit acum de verdeață. 

Un fir al salbei de poteci se răzlețeşte pieziş la 
dreapta şi se pierde, cînd ajunge în vale, la stîna din 
Drăgşanul. 

Mereu pe sub culme şi înotînd, sleiți de puteri, prin 


* Însemnarea actuală a marcajului (anul 1957); triunghi albastru pe 
fond alb. (n.a.). 

năbuşeala cruntă a aerului încins de arsiță şi năpădit de 
fumul acru al pădurii arse, izbutim cu greu sa ne mai tîrşim 
picioarele. Soarele s-a oprit, neclintit parcă, pe bolta 
cerului şi varsă sodom de fierbințeală peste noi. Cărarea se 
întinde ca şi nesfirşită pe plaiul ars de soare şi se pierde 
departe, în talazurile de boare ale aerului supraîncălzit. 
Acolo unde palele de fum sînt mai rare său lipsesc cu totul, 
zarea este perdea de apă străvezie care unduieşte înşelător 
spre cer. Povara din spate a ajuns de nesuferit şi noi sîntem 
lac de apă. 


Creasta Gruniului 


Pielea corpului ustură ascuţit sub cnutul de foc al 
vipiei soarelui şi se încrîncenă dureros în sărătura sudorii 
care izvorăşte nesecată prin porii deschişi. 

Apatici şi lipsiţi de vlagă, ne lăsăm devale pe o 
costişă uşor înclinată. Deodată ni se înzecesc puterile cînd, 
sub coastă, zărim un ochi micuţ de apă. Ne avîntăm zoriți 
spre el şi — aruncînd sacii de pe umeri — ne potolim 
grăbiţi setea care ne-a chinuit atît de nemilos pînă aici. 


Izvorul acesta, nu prea adînc, este un bulbuc a cărui 

întindere nu depăşeşte pe aceea a unei piei de vită cornută 
mare. Apa izvorului urcă din găvanul, cu fundul neted, 
scobit în coasta muntelui. Băşici mari de aer se sparg sus, 
pe luciul de oglindă al apei, şi un fir de pîrău — destul de 
bogat în unde încă de la obîrşie — îşi începe calea în lume 
gungurind încetişor. Drumul lui de lină coborîre, pe care îl 
începe ca un copil nevirstnic încă, ajutat apoi de alte 
izvoare, îşi vă arăta mai jos adevărata lui înfăţişare de tînăr 
zvăpăiat. 

Îndestulaţi de apa proaspătă a 
bulboanei în undele căreia ne-am astîmpărat 
setea şi ne-am răcorit trupul şi faţa, 
curățindu-ne de sudoarea năclăită în 
funingine, pornim înviorați — în mers 
spornic, devale — şi poposim în valea 
Drăgşanului, pe locurile unde se 
îngemănează cele trei vilcele: vîlcelul 
Drăgşanului, cel al Albelor şi viroguța prin 
care se prefiră şăgalnic voroava de unde a izvorului 
bulboanei întîlnite, mai sus, în calea noastră. 

La locul nostru de popas, veniți de sub coama 
Drăgşanului — de la bordeiul stînii — au coborit doi 
ciobani de la sterpe care, rezemaţi în groase bizdoace din 
lemn de corn, ne privesc cu nepăsare prefăcută. Din vorbă- 
n vorbă aflăm că — de o săptămînă încoace — au cu ei, în 
zestrea stînii, şi doi cai. Ne înseninăm la față; unii dintre 
noi manifestă chiar o exuberantă bucurie la gîndul că ne 
vom putea continua drumul închiriind, pentru transportul 
bagajelor, cei doi cai ai stînii. lrosim însă de-a surda un 
timp preţios în tratative infructuoase cu ciobanii pe care — 
în fel şi chip — ne muncim, fără succes, să-i hotărîm a ne 
însoţi cu caii lor măcar o parte nu prea lungă din drumul pe 

care îl mai avem de făcut. Nu este chip sa le răzbim însă 
îndărătnicia cu care spun „nu" la oricare dintre propunerile 
noastre. Nici prețul bun pe care li-l făgăduim şi nici 
tutunul împărțit cu dărnicie, nimic nu-i scoate pe ciobani 
din ale lor. Mai ales unul dintre ei ni se pare de-a dreptul 
neghiob în repetarea acelui „ba, că nu se poate", refuz dîrz 
pe care — cu neîndurare şi fără alte lămuriri — ni-l repede 
la toate stăruințele şi rugăminţile noastre. De la celălalt 
ortac — şi el vorbeşte tot aşa de puţin şi de în silă, încît 
parcă-i scoţi cuvîntul din gură cu cleştele — aflam însă 
pricina îndărătniciei lor: dacă unul dintre ei ar merge cu 
noi, celălalt ar trebui să îngrijească singur de oi. Cînd ne 
arătăm, nedumerirea că sînt numai ei doi pe lîngă atîtea oi, 
ne spune că mai au ei încă trei tovarăşi, dar că aceştia sînt 
sus — în bordeiul stînii — scuturați de friguri şi arşi de 
fierbinţeală, victime ale unei gripe culeasă cine ştie de pe 
unde. 

În această situaţie ne resemnăm sa curmăm stăruința 
de a obţine caii. Unul dintre cei doi medici care fac parte 
din grupul nostru urcă la bordei ca să-i doftoricească pe cei 
bolnavi, iar noi ne dăm bătuţi pentru ziua de astăzi. S-a 
făcut tîrziu şi-i mult mai aproape seara decît amiaza. 
Oasele ne sînt muiate de străşnicia poverii sacilor şi 
puterile ne sînt sleite din cauza arşiţei. Conăcim deci pentru 
a petrece noaptea aici, întindem cele două corturi cu care 
am pornit la drum şi ne dichisim culcuşul scoţînd cele de 
nevoie din sacii bucşiţi cu de toate. 

O dată sfirşită migala cu care a trebuit să ne 
întocmim adăpostul şi scuteala pentru popasul de o noapte 
pe care-l facem aici, după masa de seară ne omorîm timpul 
pînă la culcare urmărind, cu inima strînsă, flăcăraia şerpilor 
de foc care şuieră sinistru, peste vale, pe crestele Albelor. 

Pînă tîrziu în noapte — mult timp după asfinţitul soarelui, 
abia atunci cînd ne-am aciuat sub corturi — am rătăcit cu 
privirea de la un ochi al iadului de foc la altul. Fumegă 
munții mai peste tot în jur şi vedem aievea balaurul lui 
Iovan-lorgovan, înviat din negura vremurilor şi cu capetele 
lui înmiite, cum înlănţuie în îăr'delegi cununa de verdeață a 
Carpaţilor celor mîndri. Făclia ochilor roşii ai jarului 
luminos de jneapăn străluceşte în bezna nopții şi cogeamite 
gadina izbeşte — spre noi — limbi cleioase de foc, 
opintindu-se lacomă să ne soarbă şi pe noi ca pe bouarii de 
pe Soarbele altor timpuri. În nemărginirea nopţii târzii, cu 
încrîncenări dureroase ale trupului şi chinuiți de gînduri, 
am tresărit adesea — atunci cînd trosnetul crengilor 
mistuite de prăpăd ajungea mai lămurit la urechile noastre 
— trezindu-ne mereu din somn. Tivul orizontului, care altă 
dată despărţea crestele de întunecimea văzduhului, este 
acum inundat în lumina înaltă şi puternică, reflectată de 
uriaşul incendiu care a aprins codrii. 


DE PE DRĂGŞANU LA IZVOARELE CERNEI 


Treziţi din somn în lumina îndoielnică a zorilor, ne 
pregătim ceaiul şi gustarea de dimineaţă, Strîngem corturile 
şi — fără cai, dar cu tot calabaltcul pe spate — părăsim 
apoi valea Drăgşanului şi pornim rara-rara, în suiş lung, pe 
vîlcelul Albelor. 

Din Nucşoara şi pînă aici ne-am purtat paşii numai 
peste munții făuriți din piatra tare a şisturilor cristaline. 
Chiar din firul viroagei Drăgşanului însă, chipul steiului se 
schimbă. Locul pietrei ţăndărite îl ia bolovanul văros, rocă 
lustruită şi rotunjită bine de ape. Stînca este scobită şi 

dăltuită în fel şi chip. Culoarea ei bate mai mult în alb; sus 
pe tancuri steluțele de argint ale flocoşelelor se ivesc 
sfioase la subțioara pietrei. 

Suim din greu luptînd cu priporul vîlcelului şi privim 
mîhniți în jur. Jnepenişul de pe maluri a fost cîndva. Acum, 
în locul eleganţei de candelabru a ramurilor de jneapăn, au 
rămas numai schelete negre de lemn pîrjolit ca nişte şerpi 
uscați şi arşi de para focului, nenumărați balauri care au 
încremenit în chinuita lor zvîrcolire către înalt, nu senin al 
izbucnirii la viaţă şi lumină, ci chin al iadului de foc din 
zilele care au trecut şi al pirjolului infernal de astă-noapte. 
Ne vine greu să credem că va mai creşte vreodată, pe aici, 
simidă de verziş şi tare ne este teamă că locurile acestea 
vor sta sluțite aşa de-a pururi. Mirosul iute şi acru al 
fumului ne înțeapă nările, iar bocancii ni se prăfuiesc în 
cenuşă şi se înnegresc de cărbune. Balaurul lui Iovan- 
Iorgovan s-a reîntors din bezna trecutului şi, reîntrupat în 
şarpe de pară, a făcut prăpăd şi a adus numai jale în 
trecerea lui pe vechiu-i drum. 

Otihnind din greu sub apăsarea sacilor de spate 
ajungem sus, în buza crestei, către obîrşia vîlcelului. De 
aici încolo, cărarea se suceşte puţin la dreapta, pe plai, prin 
jnepenişul încă verde: vîntul a abătut flăcăraia pe de lături 
de locurile prin care trecem acum. Ajungem pe tăpşanul 
Albelor, acolo unde calcarul țîşneşte din iarbă în chip de 
steiuri înalte, stînci care — prin izolarea lor — par aproape 
cît munţii de mari. Drumeagul nostru înconjoară, pe la 
stînga, capătul unui vîlcel şi ajunge sub Stănuleții Mici, la 
dreapta lor. În stînga, peretele Stănuleţilor (la Piatra-lui- 
Iorgovan) este sfîrtecat în două de o tăietură nu prea largă, 
dar care merge de sus şi pînă-n poale — spintecătură 
impresionantă, croită între ziduri de piatră înalte de peste 

patruzeci de metri, închizi ochii şi fantezia închipuirii vede 
aidoma cum, cu zgomot de tunet înfricoşător, pala care taie 
ca gîndul — paloşul meşterit de iscusitul faur din Novaci şi 
mînuit de brațul vînjos al lui lovan-lorgovan — despică 
stînca, din creştet şi pînă în afundul ei. 

Deschizi ochii şi-ţi pare că trăieşti încă sub vraja 
basmului, fiindcă balaurul este şi el de față. Gîlceava 
limbilor de foc a cuprins şi pădurea de jip din jurul Pietrei 
Iorgovanului, astfel încît priveliştea de acum este parcă o 
oglindire a închipuirii luptei dintre voinic şi jivină. 

Împresuraţi strîns de 
năpasta focului — a cărui pălălaie 
a ajuns sa ne frigă faţa şi brațele 
care nu ne sînt apărate de 
veşminte —  ocolim capătul 
văiugii care începe de sub Piatra- 
lui-lorgovan şi, pe poteca 
devenită aproape'brînă, 
înconjurăm pe la stînga lui blocul 
gigantic de stîncă al Stănuleților 
Mici. Pe hărți, locurile sînt 
însemnate cu numele de 
„Trecerea Rea". Ele sînt într- 
adevăr rele, bunăoară pentru 
trecerea cailor; pentru mersul pe jos, cărarea aninată de 
piatră nu cere dibăcie deosebită de cățărător ca s-o calci. 

În dreapta noastră, prăvălit în pripor mare, se 
deschide un vîlcel adînc. Pe clinele lui din dreapta 
şerpuieşte cărarea care — despărțită din poteca noastră la 
capătul Trecerii Rele — coboară, în repeziş, către valea 
Lăpuşnicului Mare, în faţa noastră, peste vilcel, piatra 
detunată de furtuni a virfului Stănuleți domină semet 

împrejurimile. 

Scăpînd de Trecerea Rea, ajungem într-o mică şa 
care, de-a dreapta şi de-a stînga, desparte o serie de văi 
mari. Cărarea drumuieşte pe plai, coborînd uşor dar fără 
încetare. Sîntem acum într-o curmătură largă, cumpănă de 
ape a bazinelor Lăpuşnicului şi Jiului. 

Din curmătură, poteca se suceşte oleacă Ia dreapta şi 
suie pieziş pe coasta Stănuleţilor Mari. Şi aici trosnetul 
jipului în flăcări ne ţine sinistră tovărăşie. În dreapta 
noastră, perdeaua de fum — groasă şi întunecată cît şi norii 
grei de furtună — este mereu sfi-şiată de pale înalte de foc. 
Vîntul poartă în depărtări şomoioage mari de cetină aprinsă 
şi noi focare de pîrjol se aprind nestingherite, iar prăpădul 
focului se întinde fără sa întîmpine vreo stavilă. Imbicsiţi în 
funingine şi înecaţi de aerul plin cu cenuşa zburătăcită de 
vînt ajungem sus, pe creasta Stănuleţilor Mari. 

Între Stănuleţi şi Paltina — muntele din faţa noastră 
— o şa mare desparte două lumi de piatră: într-o parte, 
calcar; în cealaltă, şisturi cristaline. Huzurul pietrei 
văroase, a cărei domnie începuse la Albele, ia sfîrşit aici; 
din sa mai departe, piatra țăndărită şi sănunile sînt iarăşi 
singure stăpîne peste tot locul. Dar curmătura aceasta a 
culmii — ca şi aceea de dincolo de Stănuleţii Mari — mai 
este şi hotar între alte două lumi, lumi de ape: de o parte, 
Jiul, şi de alta, Lăpuşnicul Mare. Spre acesta din urmă 
privirea zboară pînă la Lunca Berhina unde, de altfel, 
ajunge şi o cărare care — în drumul ei de cobortre — se 
opreşte mai întîi la stîna Paltina. 


În şa regăsim şi unele vechi cunoştinţe din alte 
drumuiri pe crestele Carpaţilor: în drumul din acest an 
întîlnim primul gurgui din piatră şi ciment — unul din 
acele jumătăţi de sferă, moţate cu culion de granit — o 

momiîie dintre acelea care, pe vremuri, însemnau granița 
dintre Romînia şi Ungaria. Acum, aceste semne de hotar le 
servesc drumeților ca puncte sigure în orientarea lor pe 
munte. 

Linia de gurguie ale fostei frontiere, cea de dinaintea 
războiului din 1914—1918, urmăreşte creasta spre vîrful 
Paltina. Noi urcăm pe alături de ele — mai departe, pe sub 
coama muntelui, la dreapta — prin locul pe unde bănuim 
că vă fi fost, în trecut, poteca grănicerească. Rărişul pajiştei 
ne face s-o ghicim, ca o şuviță lată aşternută prin peria de 
iarbă scurtă şi uscată a plaiului. 

Am ajuns sub vîrful Paltina şi de aici înainte, suişul 
este mai molcom, întîlnim iarăşi o bornă de hotar, foarte 
bine păstrată. Pe momiia vîrfului i se poate citi, lămurit de 
tot, seria ei: 310/g. 

O scurtă bucată de vreme plaiul ne poartă paşii pe 
platou. După aceea începem coborişul peste o mare 
întindere de stîncă acoperită cu sănuni, lespezi late bune de 
făcut tablă de masă din ele. Sub marginea clădăriei de 
sănuni, de aici şi pînă la poalele Gîrdomanului şi ale 
Galbinei, un şes lat acoperit cu iarbă pîrjolită — o rovină 
uscată acum — joacă înşelător în tălăzuirea aerului 
supraîncălzit de soare. În mijlocul unei cîmpii fără 
înclinişuri, facem un popas stînd de vorbă cu baciul de la 
stîna din Paltina pe care îl cinstim cu țigări. Se arată însă 
mai plin de mulțumire atunci cînd primeşte un pac de 
tutun: 

„Aici, pe crestele muntelui, mahorca-i mai dulce 
decît țigările cele slabe ca iarba proaspătă, şi care-s bune 
numai pentru muieri !" 

Proviziile alimentare ne sînt pe isprăvite, iar cît 
despre pîine, de mult am ros şi ultima cojiță rătăcită prin 

fundul sacului unuia dintre noi. Cînd ne simte că sîntem la 
ananghie, baciul Pătru se arată gata să ne scoată din impas: 
mînă de sîrg un ortac la stînă cu poruncă straşnică să 
grăbească pe cît poate şi să ne aducă cîte ceva „de-ale 
gurii". Pînă atunci, trîntiți pe covorul de iarbă uscată, mai 
tăifăsuim şi despre noi şi despre ei. Ni se plînge că le este 
tare greu estimp, în vara asta cu seceta ei atît de cumplită 
încît a pîrjolit iarba plaiurilor cu totul, de le mor mai toate 
mioarele de nemîncare şi de zăduf. 

Au trecut două ceasuri şi mai bine de cînd ortacul 
baciului a plecat către stînă. Nouă ni s-au lungit urechile de 
foame iar capetele le-am tot sucit într-o parte privind 
stăruitor înspre buza crestei de munte din dosul căreia 
aşteptam ca, acuşi-acuşi, să se ivească ciobanul. Cînd 
pierdusem orice nădejde că o să-l mai revedem, el apare 
grăbit de după stînci, venind spre noi în pas uşor şi săltat. 
Din straiţa acăţată în băieri pe după grumaz, scoate o 
mămăligă aurie, caldă încă, şi un hartan de oaie fiartă în 
seul ei — o „tocană”, cum îi spune baciul. Alături de 
tocană ortacul mai pune şi o botă umplută cu apa rece a 
izvorului de lîngă stînă. 

Am agonisit astfel cele de trebuinţă pentru un ospăț 
căruia foamea noastră de lupi flămînzi i-a dat calificativul 
de „împărătesc". Şi cînd te gîndeşti că nici unul dintre noi 
n-a reuşit, pînă aici pe Paltina, să creadă că ar putea mînca 
seu de oaie şi încă sleit şi acela ! 

Le mulţumim ciobanilor pentru ospitalitate; abia 
reuşim însă sa plătim alimentele aduse de ortac, fiindcă 
baciul nu vrea să ne ia bani. Am împărțit atunci frățeşte şi 
puţinul tutun ce ne mai rămăsese. Mai ales această 
împărțeală a făcut minuni căci ciobanii, voioşi şi vorbăreți, 
ne-au petrecut o bucată bună de drum. 

Încă de pe cînd stăm la taifas în aşteptarea mîncării, 
baciul ne sfătuise să curmăm drumul de-a lungul crestelor 
şi culmilor de munte şi să ne lăsăm la vale chiar de aici şi 
nu pe Plaiul Gîrdomanului, aşa cum ne era în gînd. Spunea 
baci-Pătru că am putea ajunge astfel mai uşor şi mai 
degrabă la stîne, iar în vale vom da mai întîi de Cernişoara 
şi apoi de apa Cernei. I-am ascultat bucuroşi povaţa, cu atît 
mai vîrtos cu cît plaiul pe creste este dezolant în monotonia 
urcuşurilor şi  coborîşurilor, lipsite de satisfacția 
priveliştilor cuprinzătoare de altă dată, acum cînd zariştea 
este închisă cu nețărmurite piele de fum. 

i a Din locul 
popasului pentru masă, 
conduşi de ciobani, 
pornim pe noul 
itinerar.  Cotim la 
stînga şi puţin către în 
urmă, ca să ferim 
obîrşia unuia dintre 
vîlcelele Gîrdomanului 


care se naşte chiar de sub Pripor. 

În buza şesului, un gurgui de al fostei granițe ne iese 
în cale. În faţă, către miazăzi, se întinde oblong piciorul 
Paltinei cu cracul Scurtu, botul de munte pe care vom 
cobori în vale. Acestea sînt numirile scrise pe harta pe care 
o avem cu noi. Ciobanii îi spun însă cracul Mănesii şi stîna 
care se vede hăt-departe pe spinarea lui, tot Măneasa se 
cheamă. Pe hartă, valea din dreapta noastră este însemnată 
„Valea Scurtă", iar localnicii îi spun valea Gîrdomanului. 
Dincolo de ea, se lasă devale cracul Gîrdomanului pe care 
lucesc în soare acoperișurile a două stîne. În stînga noastră 
se cască valea Priporului şi cea a Mănesii, iar dincolo de 

ele străjuiesc Feţele Mănesii, impresionant perete prăvălit 
vertical, pe multe zeci de metri, în hăul zănoagei. 

Începem să ne lăsăm la văile, în mers lînced, 
încopciați în chimirul vipiei de foc cu care, de cîteva zile 
încoace, soarele ne ciondăneşte fără încetare. Poteca fuge 
în jos, din ce în ce mai repezit, şi — de la o vreme încolo 
— abia ne mai putem ţine în picioare pe lunecuşul înşelător 
al ierburilor uscate de pe faţa coastei. 

Cu genunchii tremurînd de truda coborîşului, mult 
prea îngreuiat de povara sacilor şi de năduful arşiţei, după 
un ceas de mers, ajungem în ocolul stînii din Măneasa. 
Găsim la stînă pe unul dintre stăpînii oilor urcate aici ca să 
văreze; în satul lui, la Vîrtop, oierul este învățător. Plin de 
bunăvoință el ne ajută — la nevoia de hrană în care ne 
aflăm — cu cîte puţin din toate bunătăţile ce se găsesc la 
stîna. La plată ne preţuieşte cu omenie cele luate de noi şi 
nu crestează pe răbojul datoriei noastre chiar tot ce ne-a 
adus de mîncare. 

Ne îndreptăm apoi către o sihlă de pădure în care 
fagul predomină, mai jos de stînă, şi întindem corturile sub 
umbra frunzişului des. Şi aici este destul de cald; zăpuşeala 
pluteşte în aer şi pare atît de deasă că aproape ai putea s-o 
tai cu cuțitul. Cel puţin însă, deşi e cald, totuşi arşița 
soarelui nu ne mai bate în creştet, ca pînă acum. Tragem un 
pui de somn la umbră şi, cînd se înserează, lîngă focul din 
faţa corturilor, ne aşezăm la taclale şi poveşti împreună cu 
o parte dintre ciobanii de la stînă, care au coborit la noi ca 
să mai vadă „obrazuri din lume". 

Incendiul care — prin locurile pe unde am trecut 
pînă acum — mistuie încă pădurile nu s-a întins şi pe aici, 
astfel că putem dormi liniştiţi, fără sa ne mai aducem 
aminte peste noapte de balaurii basmelor. 

A doua zi, oierul-învățător nu dezminte bunele păreri 
pe care ni le-am făcut despre ospitalitatea arătată aseară şi 
ne împrumută o „măgăreaţă" ca să ne poarte — pînă jos, la 
izvoarele Cernei — o parte din bagaje. Nu vrea să 
primească vreo plată pentrn acest nepreţuit ajutor pe care 
ni-l dă. 

În continuare coborîşul se face pe cracul Scurtu 
(Măneasa), prin sihăstria unei păduri dese de fag. Printre 
crengile îmbrăcate în frunziş des, arşiţa soarelui pătrunde 
domolită pînă jos, dar căldura este încă destul de mare: 
zăpuşeală nezăticnită de vreo cît de uşoară adiere a 
vîntului. 


în apropierea Izvoarelor Cernei P 

Un ceas şi ceva hălăduim prin codru. leşim apoi din 
leasa pădurii şi, trecînd prin cîmpuri de ferigă înaltă, 
ajungem în locul în care valea Gîrdomanului (Scurta) îşi 
îngemănează apele ei cu acelea ale Cernişoarei. Intîlnişul 
cu bogăția de unde a pîraielor şi zarva mare pe care apele o 

fac în saltul lor, repezit peste bolovanii fundului, ne dă 
puteri noi. 


Trecem peste şuvoiul Gîrdomanului şi, învioraţi de 
învolburarea apelor, urcăm sprinten cărăruia ce suie pe 
malul drept al Cernişoarei. Drumeagul se acață pe malul 
văros al văii şi străbate printre chei de calcar — minunat 
sfredelite şi dăltuite de ape şi de vînturi — cu multe firide 
tăinuite pe după stînci şi cu adînci scorburi scobite în 
carnea de piatră văroasă, căscaturi ale muntelui din 
adîncurile întunecate ale cărora adie o boare răcoroasă, 
nepreţuită apă-vie şi minunat leac al zăpuşelii din pădure, 
care mai că ne vlăguise cu totul puterile. 

Coborîm după aceea la larg, alături de Cernişoara, şi 
— prin zăvoaie, rovine şi fîneţe, printre pereţii de calcar ai 
văii — mergem voioşi înainte, o dată cu duduitul apei. 
Poteca zburdă apoi şăgalnic printre bolovani, pînă la 
izvoarele Cernei, unde cărarea se face punte de brad ca să 
treacă dincolo de ele. 

Furca pe care o fac apele Cernişoarei, la întîlnirea lor 
cu cele ale Cernei, se află îa cîteva zeci de paşi în jos de 
punte; izvoarele Cernei nu sînt situate nici ele prea departe, 
în sus de podişcă. 

Din Vîrtopul repezit în jos şi din amindoi pereţii lui 
— la o distanţă de numai zece metri şi față în faţă, peste 
firul văii — izbucnesc două năvalnice pînze de apă care se 
învolburează apoi imediat, în tumult de viltoare. Aşa se 
naşte Cerna, în vaier şi zumzet de ape care năvălesc 
puternice din scorburile de piatră ale muntelui. Dacă pentru 
acest fel de a se naşte al Cernei mintea cărturarului a găsit 
o explicaţie ştiinţifică, poporul însă a aflat în acest fenomen 
izvorul pentru o creaţie literară: basmul. Purtate pe aripi de 

vînt, frînturi din basmul acesta ne încîntă aducerile aminte: 

„...Aflînd voinicul de lovan al lorgovanului din 
Novaci de scîrba oamenilor, a purces de istov ca să răpună 
nagoda de hiară. Şi-o tocmit bine arcul şi sulița, şi-o 
potcovit bidiviul cu potcoave de argint bătute în căţele de 
aur, i-o dat o baniţă cu jeratic şi-o pornit apoi în munte, 
mai sus de Tismana, ca să dea ochi cu balaurul. L-o fost 
găsit dormind pe Osliţa. Şi o purces atuncea voinicul la 
luptă cu jivina, dar nu chiar de-a pieptul, întîi şi mai întîi o 
scobit lovan-lorgovan o gropană larga şi în afund, de-o 
încăput el în gropană de-a calarea. De acolo, din găvan — 
de la scuteală, ca să nu-l răpună zmeul cînd o fluiera 
năbădâios din coadă — o slobozit făt-frumosul nostru, pe 
rînd, săgețile din struna întinsă a arcului. Și fitece săgeată 
s-o înfipt în cîte un ochi al jivinei, pînă ce-o terminat lovan 
toate săgețile. Dar un ochi tot i-o rămas balaurului, căci 
voinicului i-o lipsit o săgeată din tolbă. 

De mare aliman s-o zviîrcotit năprasnic bala, o 
încopciat muntele cu coada şi s-o zvirlit departe, pînă hat 
pe Borăscu, — unde — ca să-şi ostoiască aleanul şi să-şi 
mai aține durerea — o borit şi capre şi cireada şi bouari şi 
tot ce hulpise nesăţiosul. 

Văzînd novăceanut că aşa nu-i chip sa dovedească 
hiara, s-o coborit înapoi în tîrg, o aninat arcul în cuiul lui 
şi s-o dus la faur ca să-i meşterească o năzdrăvană pală de 
oțel. Şi meşterul i-o făurit paloş de tia ca vintul. 

În zborul ager al armăsarului, şuierînd voios din 
frunză, o ajuns voinicul mai dincolo de Albele, unde se 
oploşise bala tămăduită de pacostea rănilor. Dar ochii îi 
avea însutiţi căci — în locul fiecăruia dintre cei săgetaţi de 
Iovan şi din sămînţa celui rămas teafăr — îi crescuse 
jivinei cîte zece ochi bulbucaţi cît cepele cele mari. Și pe 

nări vărsa bala foc şi pară, de părea o altă-aia, gadină 
cum nu mai văzuse voinicul vreodată. S-o gîndit atunci 
lorgovanul că este de mare nevoie ca să-şi încerce paloşul 
înainte de a intra în luptă. Prinzîndu-l voiniceşte cu 
amîndouă mîinile, l-o învirtit aprig pe deasupra capului şi, 
icnind greu din fundul rărunchilor, o fulgerat îndesat cu 
paloşul în steiul de piatră al muntelui. Dar pala s-o frînt 
zob, ca o sculă netrebnică ce era. 

Mîniet peste poate, s-o înturnat iarăşi voinicul în 
tîrg, la păcătosul de meşter, şi l-o făcut de doi bani, 
poreclindu-l „meşterul strică şi drege de frică”. Ca să 
scape de dihonie şi să se spele de ruşine, s-o aşternut 
faurul pe muncă de nădejde şi o trudit cu sudori atit de 
multe încît, de data asta, i-o croit novăceanului un paloş de 
tăia ca gîndul. lar atunci cînd — izbind mai avan în piatra 
Stănuleţilor — o cercat iarăşi lovan tăria paloşului, stana 
s-o crăpat, din creştet şi pînă-n poale. 

Pasămite de atunci îi zice steiului Piatra-lui- 
Iorgovan. 

Înfricoşată peste poate, o luat-o jivina la goană — 
dincolo de munte — cătînd să-şi piardă urma în braniştea 
de copaci. Dar lovan nu-i da păs că, tot pe unde o apropia, 
îi şi ciuntea cîte un cap; dar de răpus, n-o putut-o răpune 
Cu totul, că avea bala puzderie de capete şi — cînd s-o 
văzut la ananghie — zmeul o dat bir cu fugiţii. 

Cînd i-o retezat novăceanul două capete, s-o huruit 
gadina — devale, pe o viroagă — şi s-o pitit pe sub 
steiurile de piatră. 

Și de acolo, de sub stînci, pe două guri, gîlgîia 
balaurul atîta viltoare de sînge, de mai că înecase toată 
valea..." 

Aşadar, nu apele Cernei izbucnesc aici din ciuceva 

de piatră văroasă a Gîrdomanului ci, prin scorburile stîncii, 
balaurul lui lovan-lorgovan îşi varsă îmbelşugat sîngele 
care gîlgîie din cele două gîtleje de pe care paloşul 
voinicului a retezat capetele lui scîrnave. 

De aici încolo, la vale şi pe tot restul drumului, 
zmeul şi Cerna sînt totuna şi ei nu pot fi despărțiți nici în 
fecunda închipuire a poporului şi nici prin locurile pe unde 
trec amîndoi. Mergînd pe malul apei şi ascultîndu-i 
cîntecul, uimit de chipul stîncii dăltuită de vreme, mereu te 
simţi copleşit de ceea ce au crezut strămoşii şi nu rareori îţi 
pare că basmul ţi-l şopteşte uşor chiar murmurul armonios 
al apelor Cernei. Te fură vraja povestirii, oricît ai vrea sa 
crezi numai în ceea ce-ţi spune mintea. 

Stăm locului plini de 
uimire şi, fermecaţi de zarva 
Cernei, privim cu nesaț la 
minunea izvoarelor ei care ies 
din munte în muget de ape şi 
devin un rîu puternic chiar 
imediat după ce au scăpat din 
tainița de sub  scorbura 
muntelui. Cu închipuirea minții 
urcăm peste undele lor — pe 
sub tancurile de piatră — şi 
ispitim apele în negura căilor 
tăinuite de-a lungul cărora ele 
călătoresc, pornite de sus, de 
acolo unde sînt numai firicel 
subțire de argint prelins sfielnic în zbirciturile steiurile şi 
supt apoi în măruntaiele stîncii. 

Abia împletite în mănunchiul unui singur destin, 
undele Cernei află însă degrabă că peste vrerea lor este 

stăpînă puterea minţii omeneşti şi măiestria braţelor regelui 
naturii. Simte Cerna imediat acest lucru atunci cînd, 
mofluze dar ascultătoare, o parte din apele rîului pleacă, pe 
scoc, la moară. Şi nu sînt nici măcar cincizeci de metri de 
la izvoare şi pînă la lăptocul rîşniței, acolo unde apele 
Cernei sînt puse sa dăruiască omului parte din puterea lor, 
putere care-i mare chiar de cum vin ele pe lume. 

O moară în miniatură, rîşniță pitică, cu piatra nu mai 
mare decît fundul unui ceaun, a fost clădită pe malul apei 
de oamenii de prin partea locului. La ridicarea ei au pus cu 
toții mînă de la mînă, aducînd materiale, strîngînd banii 
necesari şi trudind ca s-o întocmească. Atunci cînd timpul 
sau apa o vătăma, tot aşa se unesc în puteri ca s-o facă din 
nou sau ca s-o cîrpească dacă a mai rămas cîte ceva din ea. 
Nu are nici morar şi nici lacăte sau zăvoare. Cel care are 
nevoie de măciniş, deschide uşa morii, dă drumul zăgazului 
şi porneşte piatra, zdrobeşte un pumn de boabe şi pleacă 
apoi mai departe, la treburile lui, purtînd — agăţată cu 
băierile peste umeri — straița cu un pospai de mălai sau cu 
puţină urluială. 

Oamenii pe care îi întîlneşti pe aici sînt vechi 
moşneni de prin satele de peste culmea Cernei, din 
comunele de sub poala munţilor Mehedinţului. Rostul lor 
de totdeauna le este în Cloşani, la Orzeşti, prin Izverna sau 
în alte sate de pe Motru. Pe aici, prin zăvoaiele Cernei — 
de la izvoare şi pînă Jos, înspre Bianat — ei au numai cîte o 
delniță de pămînt, sfoară de „„moşie” uneori numai atît de 
largă încît, dacă te culci de-a curmezişul peste ea, capul ți 
se odihneşte pe „moşia" unuia dintre vecini şi picioarele îți 
ajung peste delniță celuilalt megiaş. Pe acest petic de 
pămînt moşnenii agonisesc fineaţă pentru vite, cultivă 
pruni sau meri şi trudesc din greu pe lîngă cele cîteva 

cuiburi de cartofi de pe „„moşie” sau pe alături de firele 
prăpădite de secetă în porumbiştea semănată pe o parte din 
putinul lor pămînt, îşi găsesc scuteală în conace — 
adăposturi de lemn construite pe „moşie" — întocmite mai 
totdeauna dintr-o încăpere cu vatră, folosită de oameni, şi o 
zăvadă pentru vitele mari sau o saia în care se închid 
caprele; oile, puţine la număr, îşi găsesc adăpost în staulul 
lipit de construcție. 

Şederea cu vitele şi-o 
prelungesc aici din vară şi 
pînă târziu în iarnă. De 
obicei capul familiei, soția 
lui şi copiii mai mărunți 
coboară de cu vreme în sat; 
la conac nu mai rămîne 
decît unul dintre flăcăii mai 
mari care vă purta de grijă 
vitelor în şederea lor pe munte. Cînd fînul, strîns peste 
vară, sau frunzarul, despuiat de pe copaci cît erau încă 
înverziţi, s-a terminat — mîncat de oi sau ros de capre — 
ia şi flăcăul calea către sat mînînd vitele din urmă prin 
nămeții groşi care au năpădit potecile muntelui silhui. 
Trudesc din greu bieţii oameni, dar nu şi-ar schimba, 
pentru nimic în lume, viaţa lor cu aceea a cojenilor din 
cîmpie. Le-ar lipsi basmul Cernei sau ar fi văduviţi de 
amăgirea pietrei şi, fără ele, ce rost ar mai avea traiul lor pe 
pămînt ? Vieţuirea în cîmpie le-ar părea searbădă şi fără 
noimă atunci cînd n-ar mai putea să-şi înfrățească curgerea 
zilelor lor cu măreţia de neprețuit a muntelui. 

DE LA IZVOARELE CERNEI LA CORCOAIA 


“...înfricoşată peste poate o luat-o jivina la goană — 
dincolo de munte — cătină să-şi piardă urma în braniştea 
de copaci. Dar lovan nu-i dă pas căci tot pe unde o 
apropia, îi şi ciuntea cîte un cap; dar de răpus n-o putut-o 
răpune cu totul, că avea bala puzderie de capete şi — cînd 
s-o văzut la ananghie — zmeul o dat bir cu fugiţii. 

Cînd i-o retezat novâceanul două capete, s-o huruit 
gadina — devale, pe o viroagă — şi s-o pitit pe sub 
steiurile de piatră. 

Și de acolo, de sub stînci, pe două guri, gîlgîia 
balaurul atîta viltoare de sînge, de mai că înecase toată 
valea. 

De-a surda i-o fost însă jivinei şiretenia căci Iovan 
ținea pasul mereu în urma ei. Şi cum o simțit hiara că 
voinicul împuţinează calea, o luat-o virtej la goana, mai 
departe. Şi nu se lăsa neam lovan, că mereu o scurta mai 
de cîte un cap, mai de cîte o ciozvirtă de coadă. 

Prin dreptul Oslei Romîneşti — acolo unde Naiba 
coboară din munte — s-o strîns zmeul între ciucevele 
Cernei de nu mai putea ieşi la liman, nici înainte şi nici 
îndărăt, că tare mai erau strîmțfi munţii pe aici. lar 
novâceanul şi-o proptit aşa de avan armăsarul în copite, 
că — şi amu, în zilele noastre — i se văd potcoavele, ca 
zugrăvite şi cioplite în piatră, sus pe steiuri. Și de acolo, 
bine cumpănit pe cal, o şuierat lovan cumplit din paloş şi o 
purces de istov să tot reteze din capetele balaurului. 

Cînd o rămas bala numai cu un cap, încrîncenatâ de 
nesuferită durere, o răcnit năprasnic, s-o zmucit cu mare 
mânie din strînsoarea muntelui şi o fugit de vuia valea. Dar 
urma trupului i-o rămas tipar între steiuri, că şi acum se 

vede cît de mare mai era şarpele..." 
x kK x 
Vraja basmului ne dă ghes ca, imediat după ce ne-am 
răcorit bine, îmbăindu-ne într-o scurtă cufundare în apele 
Cernei, sa pornim mai departe la drum. Părăsim deci moara 
de la izvoarele Cernei şi mergem, în jos, pe dreapta apei ale 
cărei maluri calcaroase sînt bogat încotoşmănate în bunget 
de fag. Întîlnind în cale un pod — bun şi larg, întins peste 
Cerna — socotim că... totdeauna podurile sînt făcute ca să 
treci apa, peste ele. Fără sa ne mai.gîndim că orice regulă 
are şi excepţii, trecem podul! Imediat după aceea cotim la 
dreapta, pe firişorul unei cărări ce se ţine strîns apropiată 
de malul stîng al Cernei. Nu mult prea tîrziu vedem însă că 
am greşit-o: la vreo două sute de paşi dincolo de podeţ, 
poteca îşi frînge brusc firul, prinsă — fără semne că s-ar 
continua mai departe — între peretele înalt şi stîncos al 
malului şi şuvoiul clocotitor de apă. Socoteala cu podul, 
care este făcut ca să treci rîul peste el, este bună. Nu este 
bună însă totdeauna, ci numai atunci cînd mergi pe drumul 
căruia îi foloseşte puntea. Intruciît însă podeţul de aici este 
construit pentru ca peste el sa treacă drumeagul care — 
imediat după trecerea apei — urcă spre plaiul Cernişoarei 
şi duce apoi mai departe spre sud, însemnează că am luat-o 
anapoda. Trebuia să răminem credincioşi potecuţei care, de 
la izvoarele Cernei în jos, însoţeşte mereu ţărmul drept al 
Cernei, dar pe care noi am părăsit-o fără ezitare fundcă ea 
se agaţă, din ce în ce mai sus, pe malul înalt al văii şi, în 
timpul aprigei călduri de după-amiază, ne era tare lehamite 
de alte noi urcuşuri. Ca să nu mai facem cale-ntoarsă, pe 
Cerna în sus şi apoi pe ea în jos, nu ne mai rămîne alta de 
făcut acum decît să descălțăm bocancii şi să trecem apoi 
apa prin vad şi nu pe pod. 

Ajunşi astfel pe dreapta Cernei, urcăm, prăvalul 
malului, drept aproape ca un perete, şi ajungem la poteca 
cea bună. Pe repezişul de către apă al malului, firul subțire 
al cărării se prelinge furiş, de-a coasta. Sus, pe muchia lui, 
poteca se frînge pieziş — către dreapta — şi se lasă repede 
în lunca văii Cărbunelui, vale prin care curge un pîrău 
bogat în unde şi care îşi aduna potopul lui de ape din 
Rădoteasa şi de pe Micuşa. Trecem firul apei — pe harta 
noastră el este însemnat cu numele de pîrăul Sturu — şi 
urcăm, mai în piept, pe malul drept al văii Cărbunelui. 

Șleaul drumului suie vîrtos prin făgetul de care 
îmbracă pe de-a rîndul muntele şi ne scoate apoi pe muchia 
culmii unde ajungem suMînd des şi apăsat sub povara pe 
care o purtăm în spate. 

Rămînem pe culme pînă 
ce ni se potolesc bătăile inimii, 
speriată de urcuşul greu, şi — 
după popas — pornim iarăşi mai 
departe. Pe drumeagul care se 
aşterne peste repezişul coastei 
coborîm curînd lîngă malul drept 
al Cernei. O bucată scurtă de 
drum mergem pe lîngă apă. 
Urcăm apoi din nou deasupra 
malului. De aci mai departe calea 
ne poartă paşii peste un vilcel 
prăfos şi căptuşit cu pietre-n aşchii şi revenim, curînd după 
aceea, pe Cerna, lîngă iapă. Ne strecurăm pe sub malul 
stîncos şi ieşim, la lărgime, într-o fîneață crescută pe 
întinsul luncii. 

Mai departe, pe lîngă lanurile de porumb căruia 
seceta i-a sucălit în fel şi chip şuviţa frunzelor, cărarea s-a 

făcut copac rămurat, cu crengile ei de poteci care duc 
răsfirate la conacele de pe delniţe. Pe aici, conacele acestea 
sînt înşirate, pe lîngă tapă. ca galbenii unei salbe; sus, 
deasupra cleanţurilor, ele sînt risipite pe de-a rîndul, pe 
oriunde s-a aflat vreo palmă de pămînt otova. Trecem apoi 
un „loc rău". Aşa i-a spus o zgîrţă de babă sfrijită pe care, 
cu multă greutate, am reuşit s-o rupem de la meliţatul 
cînepii ca să ne dea unele lămuriri asupra drumului nostru. 
După ce a intrat în vorbă însă, tare greu ne-a mai fost sa 
scăpăm de meliţa gurii ei ! „Locul rău" al mătuşii este un 
şanţ adînc şi îngust, cu malurile prăvălite şi înecate într-un 
strat gros de praf. 

Popasul pentru masa de prînz îl facem în Valea-lui- 
Ivan, lîngă un şipot cu vînă bogată de apă, ca gheaţa de 
rece, şi cu ulucul prin care curge izvorul, umbrit în crina de 
anini de pe malul Cernei. 

Trecînd pe lîngă stînă am vestit pe baci că ne aflăm 
în nevoie şi că ducem lipsă de merinde. L-am rugat sa ne 
ajute cu cîte ceva din fruptul stîniui, pentru ca să putem 
prînzi lîngă izvor. A făgăduit să ne împlinească voia şi nu 
trece multă vreme că îl şi vedem sosit la locul nostru de 
popas. Ne aduce o mămăligă fierbinte învelită într-un 
ştergar curat de cînepă. Pe lîngă mămăligă mai poartă şi 
două galetele de lemn. Într-una din ele abureşte laptele de 
oaie fiert de curînd; cealaltă-i plină ochi cu lapte rece de 
capră. Un caş proaspăt şi un dărab de urdă săţioasă şi dulce 
întregesc cele aduse de baci pentru ospăţul nostru, 

Ne întîlnim aici din nou cu balaurul lui Iovan- 
lorgovan. Peste apă — în făget şi nu prea departe de locul 
popasului nostru — focul pîirîie şuierînd şi, cu lungi şi 
groşi şerpi de flăcări, încolăceşte fagii, care unii sînt mai 
groşi decît un trup de om tare gras. Prinşi de puterea jarului 

şi de nemilostivirea iadului de foc, copacii uriaşi se 
prăvălesc la pămînt cu huruituri năprasnice, care-ţi strîng 
inima de jale şi de amărăciune. În lungul răstimp cît am 
poposit alături de şipotul pitit în crina de arini de pe malul 
Cernei, nenumăraţii ochi de foc ai rugului imens care 
mistuia codrul des de fag ne-au pîndit viclean prin 
frunzişul rămas necotropit pînă acum de pălălaie. Balaurul 
din poveste, reînviat de peste milenii, nu şi-a pierdut încă 
toate capetele lui fioroase şi, nestingherit, îşi vede mai 
departe de blestemății. Acum nu mai strică vite, dar 
prăpădeşte pădurile, bogății de neînlocuit, şi se răzbună 
crunt nelegiuitul pe urmaşii novacului de tot răul pe care i 
l-a făcut strămoșul. 

Terminăm de prînzit, ne strîngem calabalicul, săltăm 
pe umeri sacii de spate şi pornim mai departe. Trecem prin 
vad apa ptrăului Valea-lui-Ivan şi, preţ de cîteva minute, ne 
ținem pe malul lui drept. Apoi, încet-încet ne răzlețim de 
apă către stînga şi începem un urcuş lung prin sihla mîndră 
de f;ag. Pe jos pămîntul este aşternut cu strat gros de 
frunziş care-i uscat de secetă cum este paiul grîului de 
curînd treierat. Gîndul ne fuge cu groază la limbile cleioase 
de foc ale balaurului sălăşluit dincolo de Cerna şi — mai 
cu osebire acum, cînd verzi sul copacilor foşneşte în 
adierea unui vînt uşor — le şi vedem lipindu-se de covorul 
frunzelor uscate şi cotropind cu furie trunchiurile arborilor, 
pradă nouă pentru lăcomia lor nesățioasă. Dacă adierea 
vîntului, încă atît de lină acum, s-ar face cît de cît mai 
năbădăioasă, rugul de dincolo de apă ar sări într-o clipită 
peste mal. 

Ajunşi sus, pe spinarea muncelului, răsuflăm în voie 
după truda urcuşului şi ne aşezăm oleacă jos — pe cîte o 
buturugă — ca să ne reîmprospătăm puterile. După cîteva 

minute pornim mai departe, prin făget, în coborîş repezit. 
Nu ne mai oprim decît pe malul Cernei în Lunca Largă, o 
rovină cu fineaţă bogată. Lărgimea luncii ne adoarme grija 
cu care — noi care sîntem călători veniți pentru întîia oară 
pe aici — ar fi trebuit sa căutăm poteca prin iarba deasă şi 
înaltă. Atenţia ne-a furat-o însă sfirtitul adormitor al 
cosaşilor şi chilimul bogat de flori frumoase al luncii ne-a 
înaintat cu vraja lui de ne-am tot dus devale, o dată cu 
murmurul apei, lascultind fermecaţi basmul pe care, 
neostoit, îl susură Cerna. Ar fi trebuit ca, odată ajunşi în 
marginea luncii, să căutăm drumeagul la dreapta — în sus, 
pe grumazul muncelului — pe acolo pe unde harta îl arată 
că se îndreaptă de aici încolo. Noi n-am mai cercetat harta 
ŞI... rău am făcut! Am luat-o înainte prin fîneaţă. Am suit, 
ici şi colo, pe umerii malului, trecînd pe sub umbra 
îmbietoare a făgetului şi sărind sprinten peste bolovanii de 
piatră albă risipiţi pe vale; cu fiecare pas nou pe care îl 
facem, vedem că poteca se pierde aproape cu totul. 
Neliniştiţi că am rătăcit cărarea cea bună, coborîm lîngă 
apă şi — pe calea aceasta plină de amăgeli — ne urmăm 
drumul, mereu mai înghesuiți între stînca peretelui înalt al 
malului şi valurile repezi ale rîului. Mai încolo, un zăpor de 
piatră tare, împlîntat în stînca de fund a albiei, zăgăzuieşte 
mersul la vale al Cernei. Cu vuiet clocotitor şi plin de 
mînie, apa sare peste zăpor  bolborosindu-şi 
neastâmpăratele ei unde în creste înspicate cu spumă albă. 
Încîntaţi de minunăţia acestui sălbatic tablou plin de 
prospețimea noutăţii, ne oprim locului pe mal şi, cu ochii 
lacomi de frumos, privim cu interes viltoarea Cernei 
învolburată de trecerea balaurului şi-i ascultăm tăcuţi zarva 
pe care o face în lupta ei cu piatra. 
Plecînd de aici mai departe, abia facem cîţiva paşi 

prin pădurea de pe mal şi poteca se înfundă de-a binelea. A 
venit sorocul sa ispăşim lipsa de grijă din Lunca Largă de-a 
lungul căreia, fără să întrebăm harta, am trecut cu prea 
multă grabă şi n-am fost atenţi la drumul cel bun. Malul 
Cernei este croit aici ca un perete înalt şi aproape vertical, 
perete în piatra căruia apa rîului, plină de ciudă, bufneşte 
puternic şi cu multă stăruință. Am intrat într-un greu impas: 
ne înturnăm din cale sau ne descălțăm bocancii şi, călcînd 
cu picioarele goale pe ascuțişul pietrelor de pe fundul 
albiei, o luăm pe firul apei — în jos — pînă ce vom scăpa 

de chinga pereţilor stîncoşi ai malurilor ? 
| 1 ca Încercăm  într-alt chip. 
| KA Pornim  hotărîți la atacul 
peretelui înalt de piatră, 
începem să ne agățăm în suiş 
aspru pe pieptul stîncii, săltînd 
în copci către creştetul ei 
pierdut sus, printre norii albi şi 
pufoşi care lîncezesc nemişcați 
pe cerul topit de arşiță. Urcăm 
/ AE ; vîrtos, trudind din greu sub 
Cila Pati i A apăsarea sacilor de spate, ale 
R W căror curele ne pătrund umerii. 
Ne agățăm încordați de vinele 
noduroase ale rădăcinilor unor 
copaci singuratici care — adevărată minune — au izbutit 
totuşi să crească pe fața peretelui. Pe alocuri puhoiul 
ploilor a spălat şi cel mai neînsemnat bulgăraş al 
pămîntului pe care vîntul îl înghesuie între crăpăturile 
stîncilor. Mai peste tot funia noduroasă a rădăcinilor a 
rămas dezgolită ca un şarpe încolăcit printre pietre. 
Niciunul dintre noi nu este alpinist şi tare minunate ni se 

mai par aceste rădăcini acum cînd a trebuit să devenim 
acrobaţi ca să putem reveni la drumul cel bun, pe care l-am 
rătăcit după trecerea prin Lunca Largă. Cîte un copăcel 
subțire, cu rădăcinile lui bine înţepenite între pietroaie, ne 
vine minunat în ajutor. Nu o dată însă ne-am spînzurat, 
aproape, cu buricele degetelor de la mînă, de țăndările 
pietrei. Nicioînd povara din spate nu ni s-a părut mai grea 
decît astăzi şi parcă altădata cuptorul de pară al soarelui a 
dogorit mai puţin năprasnic decît pripeşte acum. În 
zăpuşeala aerului pîrjolit de arşiţă, zbuciumul nostru pe 
peretele răpănos al muntelui ne pare o tortură de iad. 
Ajunşi pe buz:a peretelui, uităm însă de tot chinul de 
pînă.aici. În stînga noastră — croit prin făget, în încliniş 
repezit — un viîlcel îşi cască cu zgîrcenie malurile lui 
apropiate. Fundul îi este căptuşit cu salteaua groasă a 
frunzişului de fag căzut de pe crengile copacilor în anii din 
urmă. Seceta acestei veri a uscat atît de mult frunzişul de 
pe jos, încît piciorul alunecă peste el ca pe un ghețuş 
minunat lustruit de străşnicia unor geruri aspre. Ne aşezăm 
Jos, întindem picioarele înspre vale, ne dăm drumul în 
lunecuş şi coborîm cu o iuţeală de parcă luăm parte la un 
concurs de săniuțe. Alt chip de a cobori pe aici n-ar fi fost 
cu putinţă. 

Ajunşi jos ne oprim în furca de ape pe care pîrăul 
Balmezului o face aici, la vărsare, cu apele Cernei. Atât 
sîntem de istoviți din cauza trudei urcuşului silnic făcut pe 
peretele de stîncă şi atît de mult ne tremură genunchii după 
opintelile cu care am încercat sa domolim coborîşul făcut 
în săniuş, încît ne hotărîm să facem pe aici un popas mai 
îndelungat. La conacele risipite prin jurul locului unde am 
rămas nu întîlnim nici țipenie de om. După multă 
scocioreală şi cheltuind destul umblet, unul dintre noi 

reuşeşte să găsească — în poală de pădure, dar nu departe 
de apa Balmezului, pitită de frică printre leaurile unuia 
dintre conacele răzlețite pe sus — pe stăpîna casei. Din 
sărăcia lucie a gospodăriei — după ce şi-a alungat, în parte, 
sperietura din suflet văzînd că şi noi sîntem tot oameni, nu 
căpcăuni sau balauri — femeia ne-a vîndut trei porumbi 
fierți şi o pîine, neagră-cărbune şi clisă de necoaptă. Cred 
că gospodina s-a bucurat mult, nu atît de banii primiți 
pentru alimente, cît mai ales de faptul că-i vedea plecaţi, de 
la conac, pe olăcarii noştri, înfăţişarea unuia dintre ei o 
speriase mai rău pe biata femeie. Este vorba de unul din 
doctorii noştri care, de trei săptămâni încoace, se purta în 
pantaloni scurți de munte şi nu mai îmbrăcase cămaşa decît 
noaptea, la culoare, înnegrit de soare ca un arap şi slăbit de 
puţinătatea hranei şi de eforturi, ajuns ca un fachir căruia 
numai pielea îi mai acoperă coastele, cu părul în dezordine 
şi năclăit în praf, ud de sudoare, doctorul era într-adevăr 
bun să sperii cu el nu numai copii neastîmpăraţi, dar chiar 
şi pe bunicii lor. 

Cu pâinea de cărbune şi cu cei trei ciocălăi de 
porumb fiert abia de reuşim sa ne amăgim puţin foamea. 
Cît despre a o potoli cu totul, nici vorbă. Bem însă apă 
multă şi avem, din aceasta, un îndoit folos: umplem golul 
pe care prînzul nu l-a împlinit în stomac şi ne astimpărăm 
totodată şi setea. 

După masă pornim mai departe. De aici încolo 
drumul este şleau larg şi nu rareori el seamănă leit cu o alee 
frumoasă de parc. Drumeagul însoţeşte Cerna — în drumul 
ei la vale — cînd alipit de mal, cînd şerpuit pe sus, departe 
de apă. Înaintea noastră, drept în faţă, se ițesc pereţi înalţi 
de piatră văroasă, zăgazuri din calcar ferestruite de vreme 
şi de ploi. Zborul privirii către tivul de zare al depărtărilor 

ne este perdeluit de zidul lor înalt, iar Cerna se zbate 
năvalnic atunci cînd străbate printre ei. Bag-seamă, printre 
aceste ciuceve s-a înţepenit balaurul lui lovan-lorgovan de 
mai că ajunsese voinicul să-l răpună şi să-l mîntuie de pe 
lume. Cît despre noi, aventura de la Lunca Largă ne-a 

cumințit într-atita, încît nu mai ținem morțiş să mergem, 
chiar peste tot, pe urmele balaurului. Părăsim deci malul 

Cernei de-a lungul apelor căreia s-a zbătut cîndva scorpia 
şi o luăm la dreapta, pe şleaul larg al drumului care urcă de 
sîrg. Nu ne mai lăsăm ispitiți de amăgirea cărăruii care 
duce jos, la conacele de pe malul apei, şi care, acum, în 
zadar ne mai îndeamnă cu netezişul ei. 

Urcăm din greu, fiind potopiţi cu totul de grindina 
săgeților de foc pe care soarele — aninat acum sus, sus de 
tot, pe înaltul cerului — le varsă fără milostivire peste noi. 
Suiş în piept de parcă duce la „tronul ceresc". Toate au însă 
un sfîrşit Şi, tîrşindu-ne greoi picioarele, ajungem pe culme 
unde ne oprim pentru odihnă, alături de lanurile cu porumb 
firav. Frunza plantei este sucălită de secetă, încît pare un fir 
de lînă tors cu fusul. 

Drumeagul nostru, scobitura lată de pe spinarea 
stîncii, acoperită cu un strat gros de praf — se lasă repede 
la vale. Deşi coborîm, abia ne mai putem mişca picioarele, 
de trudiți şi de încălziți ce sîntem, astfel încît aruncăm 
bucuroşi poverile din spate atunci cînd dăm de... Naiba. 
Naiba este numele pîrăului care, pornit de sub creste, 
coboară din Oslea Romînească şi se varsă în Cerna imediat 
după ce — la Corcoaia — aceasta a scăpat la lărgime, 
ieşind dintre chingile de piatră ale muntelui. În hărţile pe 
care le avem cu noi, locurile sînt însemnate cu numele de 
„Punctul Oslea."* 

După ce ne-am mai venit în fire după truda 
urcuşului, ne lăsam calabaltcul în grija gospodinei de la 
conacul cocoţat pe limba de pămînt dintre Naiba şi Cerna. 
Badea Sabin, bărbatul gospodinei şi capul unei numeroase 
familii, s-a învoit bucuros sa ne găzduiască peste noapte, 
dar — fiindcă conacul lui are numai o prispă şi o încăpere 


4 Astăzi, în anul 1957, localitatea se numeşte Cerna-sat. (n.a.) 

care-i şi vatră şi dormitor ŞI... de toate în acelaşi timp — 
vom întinde corturile în ograda casei şi vom dormi sub ele. 

Însoţiţi de badea Sabin — binevoitoarea noastră 
gazdă, care a primit imediat să ne fie călăuză — pornim 
către Corcoaia. „la aci, la o bătaie de praştie, nu mai 
departe, sînt cheile Cernei”. 

Aşa ne spune gospodarul. Bătaia de praştie este însă 
ceva mai lungă decît o bătaie de puşcă. Puşcă arhaică însă, 
cu cremene, nu armă modernă cu glonţ. 

Cu numele de  Corcoaia poporul a botezat 
impresionantele chei de calcar ale Cernei. De-a curmezişul 
văii se înalță un zăgaz din piatră văroasă, maiestos prin 
înălţimea, grosimea şi izolarea lui. Întîlnind această stavilă 
în calea ei, apa a ros pojghiţă cu pojghiţă şi bob cu bob — 
această piedică, pînă ce a izbutit să treacă, în întîia 
ferestruire a stîncii, pe deasupra digului de calcar. (Din 
această clipă înainte, de bunăseamă că treaba a mers mai 
uşor; pentru scobirea strungii de piatră, pentru ca să se 

croiască ulucul pentru trecerea viitoare a apei, s-a lucrat cu 
migală — domol dar fără răgaz, fără oprire. Vor fi fost 
timpuri cînd lucrul a mers mai greu şi, desigur, în alte 
răstimpuri roaderea stîncii s-a făcut mult mai repede: în 
cartea de piatră a pereţilor se vede scris, foarte lămurit, tot 
„Jurnalul şantierului”. Vristările orizontale în calcarul 
stîncii stau mărturie că, în campanii de lucru pe care 
trebuie să le socotim cu zecile de mii de ani, apa a lucrat cu 
mai mult spor la un nivel şi mai cu zăbavă la altul. 

Chiar la mijlocul înălțimii cheilor, stînca fiecăruia 
dintre cei doi pereți ai trecătorii este şlefuită rotund, în 
scobitură largă, adîncită atît de mult în laturi, de parcă-i 
felia unei jumătăţi de tunel. Spaţiul sfredelit de puterea apei 
este atît de înalt şi măsoară atîta lărgime, încît prin fiecare 
dintre feliile tunelului ar putea trece cîte un tren. Pasămite 
aici, în această încuietoare de piatră, aşa de rău s-a 
înțepenit balaurul fugărit de lovan-lorgovan, de l-a putut 
ajunge voinicul din urmă şi i-a tăiat capetele, unul cîte 
unul. 

Ne-am oprit pe buza malului şi ne-am aşezat Jos, 
adăpostiţi în scobitura jumătăţii de tunel a peretelui de pe 
dreapta cheilor. În sus, pe cîteva zeci de metri înălţime, 
stînca se avîntă ca o spetează dreaptă şi semeaţă; în faţa 
noastră, peretele pereche al cheilor — mai puţin scobit, dar 
îndestul de frămîntat — este, şi el, tot atît de înalt. Postata 
de loc dintre pereţi este atît de mică, încît mai că te-ai 
încumeta sa întinzi braţele ca să te faci punte peste apă. 
Sus, sus de tot, o fişie îngusta de cer siniliu bolteşte 
spintecătura pietrei. Jos, sub noi — în adîncul de taină a 
hăului şi în strat gros de doi-trei stînjeni — apa neagră de 
umbră a Cernei alunecă plină de taină pe fundul de stîncă 
al cheilor, lustruit ca oglinda unui ghețuş. Cu putere mare 

dar fără grabă acum şi lipsită de zburdălnicia ei de mai 
înainte, opintindu-se cu mînie înfundată în opreliştile de 
stîncă pe care le întîlneşte în scorburile muntelui sfredelite 
de apă sub faţa ei, Cerna izbeşte avan în steiuri şi zbucneşte 
supărată, cu grave şi adînci bubuituri de tunet pe care 
răsunetul dintre pereţii strungii le înmieşte în huiet care 
înfioară. Tîlcul basmului abiia acum se lămureşte cu totul: 
jos, în taina hăului dintre stînci, zmeul din poveste este încă 
înghesuit cu străşnicie în chinga strînsă a pereţilor de piatră 
ŞI, înspăimîntat de moarte, icneşte din greu ori de cîte ori 
făt-frumosul novăcean, plin de putere şi fără pic de zăbavă, 
izbeşte în el cu paloşul care taie ca gîndul. 

lar în susul cheilor — acolo unde, venind de la 
lărgime, rîul se azvîrle tumultos în strîmtoarea de piatră — 
ziarva mare a apelor, învolburate de spumă, te asurzeşte. 
Fără vrere, urmărind cu ochii închipuirii şoapta basmului, 
vezi aievea coada fiarei apocaliptice frămîntîndu-se 
năbădăioasă în strînsoarea necruțătoare a pietrei şi rămîi 
copleşit cu totul de măreția luptei voinicului din poveste. 

Cum stai locului plin de încîntare — pironit aici, în 
miez de ciucevă spintecată pînă în fund,de iad — avîntul 
minții, înaripat de minunea pe care o vezi în jur, tot ar făuri 
povestea luptei cu balaurul chiar dacă n-ai cunoaşte basmul 
încă de atunci de cînd ţi l-a şoptit bunica şi chiar dacă, mai 
ieri-alaltăieri, nu ţi l-ar fi spus iarăşi un oarecare altul. 
Basmul este săpat în stîncă cu slove de piatră. 

Iar Cerna, chiar dacă n-ar fi ea balaurul din poveste, 
este o neîntrecută povestaşă a minunatului basm născocit 
de bogata şi nesecata fantezie a poporului. Desigur că, 
mergînd de-a lungul întregii căi a Cernei celei zbuciumate, 
acest popas la Corcoaia este cel mai prețios mărgăritar pe 
care îl poate culege drumeţul setos de a cunoaşte tot ceea 

ce-i mai frumos în ţara lui. 
x K x 

Amurgeşte de-acum şi noaptea nu-i departe. Călăuza 
noastră trebuie să plece sus, pe dealul Naibei, unde îşi are 
semănate cîteva fire de porumb. Ştiuleţii de pe coceni au 
început să se îmbrace cu boabe şi — acum, cînd rodul a dat 
în lapte — Moş Martin a devenit mosafir nelipsit în 
porumbişte. Noaptea deci, de la asfințit încolo, este bine ca 
lanul să nu rămînă nepăzit. Altfel, ursul se alege cu folosul 
şi badea Sabin cu ponosul ! 

Părăsim şi noi locurile acestea de vrajă şi - ajunşi la 
conac - înfulecăm cu poftă din circa pregătită de gospodină 
în lipsa noastră. De pe lista de bucate, nescrisă, n-a lipsit 
nici laptele şi nici brînza, iar mămăliguţa - din care se 
înălţau aburi fierbinți - a făcut minuni. Minunea-minunilor 
a constituit-o însă mulțimea mare de păstrăvi - tăvăliți mai 
întîi în mălai şi prăjiți apoi în ulei încins - delicatesă aleasă, 
adusă de gazdă într-un încăpător blid de lemn peste care, în 
vederea unei mai depline surprize, ea trăsese cortina unui 
ştergar alb de cînepă. 

Pe întuneric, vegheați fiind 
de spuza puzderiei stelelor cu 
care-i încrustată bolta înaltă a 
cerului, ne  dichisim popasul 
pentru noapte, întinzînd corturile 
în ogradă, întinşi apoi comod pe stratul gros alcătuit din 
finul de curînd cosit - aşternut moale care te îmbată de-a 
binelea cu miresmele lui suave de flori - adormim 
mulțumiți de cele văzute şi încîntaţi de cele trăite în aceste 
zile de huzur. 

DE LA CORCOAIA PE MUNTELE MEDVED 


La Corcoaia găsim, har domnului!, doi cai pe care-i 
luăm cu chirie, pentru a ne purta calabalicul în restul de 
drum ce ne-a mai rămas de făcut pînă la Herculane, ținta 
călătoriei noastre. Cu caii merge un flăcău şugubăţ şi o 
codană de fată sfioasă şi tăcută. Scăpaţi de apăsarea poverii 
pe care o purtasem pînă aici în spate, vom înainta mai cu 
spor şi ne vom putea bucura, fără oprelişti, de toată 
frumuseţea locurilor pe care bănuim că le vom mai întâlni 
încă, tot atît de minunate ca şi pînă iaici, în calea noastră 
mai departe. 

Şiruiţi îri lungă caravană — doi cai şi nouă oameni 
— părăsim Corcoaia şi pornim la drum, în josul Cernei, 
mărşăluind pe cărările de pe dreapta apei. Drumeagul trece 
pe lîngă Lanuri cu porumbul lor pîrjolit de secetă şi destul 
de des, se furişează pe sub crengile merilor, grele de rod 
oarzăn. Întîlnim mereu livezi de pruni, unele pline de fructe 
vinete — brumate — şi altele cu crengile încărcate ciucure 
de prune avrame sau popeşti, poame galbene şi mari cît şi o 
pară. Păcat însă că, din îndeletnicirea lor cu pomăritul de 
pe urma căruia ei cîştigă atîta belşug de fructe, cei care 
trudesc din greu pe laici nu au nici un folos. Tot sodomnul 
de prune de pe crengi — prefăcut, imediat ce fructele s-au 
copt, în ţuică — este consumat degrabă sub această formă, 
spre cea mai mare pagubă a sănătății lor şi a copiilor lor. 
Nicăieri de-a lungul Cernei nu se usucă poamele şi nimeni 
nu i-a sfătuit pe localnici să facă marmeladă din rodul 
livezilor lor de pruni şi meri. Bieţii oameni, trăiţi în bezna 
neştiinței, nu-şi dau seama cît de minunat ar întregi aceste 
magiunuri hrana săracă a copiilor lor. Ţi se rupe inima cînd 
îi întilneşti pe aceşti omuleți cît o şchioapă de înalți şi îl 

vezi pieriți la faţă de nemîncare sau purtînd — în obrajii lor 
ca de ceară — sinistrele scofilcituri ale lipsei de hrană. 
Conacele se ţin lanţ, de parcă sînt un adevărat sătuc. De la 
o vreme — bogat încotoşmănaţi în veşmîntul făgetului des 
— uriaşii de piatră se înghesuie tot mai mult, înaintînd cu 
stăruință către malul apei. Rovinele şi luncile devin mereu 
mai înguste, astfel încît pînă şi poteca trebuie să-şi caute 
scăpare din strîmtoare. O dată cu cărarea trecem şi noi 
peste Cerna, pe malul ei stîng. 

Zborul privirii ne este mereu oblonit de peria deasă a 
făgetului şi de strîmturişul văii. În luncile care, pe aici, 
tivesc sărăcăcios malurile Cernei, fiecare palmă de pămînt 
este folosită. Culturi de porumb, însămînţări cu cînepă său, 
livadă nebrăzdată de fierul plugului, „moşia" dă cele de 
nevoie stăpînilor ei. Puțin mai departe însă conacele se 
răresc şi delniţele moşnenilor se fac, pe aci, sfori de moşie 
oleacă mai cuprinzătoare. 

Vristate pe copaci sau zugrăvite pe pietrele din 
marginea drumului, întîlnim curînd şi unele semne ale 
marcajului pus pe aici pentru a uşura orientarea drumeţilor. 
Semnele lui albastre însoțesc plaiul care — plecat de pe 
crestele Retezatului şi trecînd peste Godeanu — coboară pe 
lîngă apa Cernei şi ajunge apoi tocmai la Herculane. 
Vristăril-e cu vopsea, deşi însemnate la mare depărtare una 
de alta, sînt totuşi de folos drumeţilor care trec, pentru 
întîia oară, pe acest traseu. 

Într-o poiană ceva mai lărguţă, în Poiana Schitului, 
ne oprim pentru un popas de cîteva minute, scurt răgaz în 
timpul căruia ne potolim setea cu apa rece a ptrăiaşului 
care zburdă şăgalnic peste pietrele fundului îngust, 
coborînd repede din munte, pe stînga Cernei. 

Porniți din nou la drum, cărarea ne poartă paşii prin 

sihla de fag mîndru şi urcă vîrtos pe grumazul de piatră 
văroasă al malului Cernei. Cînd suişul se domoleşte şi 
plaiul ajunge sus, pe coamă, deasupra spinării muncelului, 
trebuie să fim cu grijă la drumul pe care vom merge în 
continuare. Şleaul larg al drumului din.stînga, Plaiul 
Schitului, trecînd în urcuş peste dealul Drăghiceanu şi 
şerpuind de-a lungul culmii Obirşiei — duce la Obirşia- 
Cloşani. Noi vom lua-o către dreapta şi, coborînd de-a 
coasta, ne vom apropia mereu de Cerna pe care — din 
cauza urcuşului prin făget — am lăsat-o să fugă mult şi 

dpan în jos, înghesuită pe fundul văii adînci şi strîmte. 
Priveliştea este neasemuit de 
frumoasă acum cînd, în lungul 
spintecăturii văii, zarea s-a deschis 
mult şi tiveşte vag cerul către 
depărtările abia ghicite prin pîcla 
diafană a unduirii aerului încins 
puternic de soare. Cărarea şerpuieşte 
larg prin pajişte şi ocoleşte bolovanii 
— cît casa de voinici — cu care este 
stropită clina stingă a văii. Răspîndite 
din belşug — fără să întîlnească 
TA pë fata aceasta de munte, — steiurile izbucnesc, 
masive şi semețe, din finul pajiştei. Locurile mai sînt 
vristate pe aici şi cu puzderia copacilor care au fost 
despuiaţi cu totul de crengile din partea de jos a 
trunchiurilor pentru ca, astfel, arborii să poată prijoni cît 
mai mult fîn, clădit stog împrejur, pe lîngă fusul lor de 
lemn văduvit de podoaba crengilor. Alături de risipa bogată 
a stîncilor, această vristare cu copaci a pajiştei 
întruchipează un peisaj de rai în care conacele şi stogurile 
de fîn — adunate mai de mult, după prima coasă a finului 

— întregesc de minune armonia de forme şi culori. 

Jos, în afund de vale, Cerna sclipeşte ca o cordeluţă 
de argint sclipitor, strălucire scoasă din plin în lumină de 
verdele închis al bungetului care îmbracă, pe de-a rîndul, 
tancurile de pe dreapta apei. Cărăruia noastră nu-i chip sa 
ne asculte vrerea, care mai degrabă ne-ar purta paşii către 
scînteierea de argint din vale, decît să ne lase să mergem 
atît de departe de ea. De bunăseamă însă ea ştie că jos ar 
întîlni piedici grele în cale, astfel încît ne duce mereu pe 
sus, ocolind obstacolele din fundul îngust al ulucului văii. 

leşit din minunea de poiană, cu steiurile ei risipite 
prin iarbă şi cu copacii tunşi, drumeagul — departe de 
Cerna — sare peste un vilcel care îşi mînă apele deva le, 
murmurînd vesel, şi se ţine mereu de-a coasta, în salturile 
lui zburdalnice peste talazurile de piatră ale muntelui. De-a 
lungul unei porțiuni a cărării, suişul este mai greu şi ajunge 
pînă sus, pe spinare de runc. De aci înainte, mereu prin 
făget, urcăm şi coborîm agale feţele de munte vălurite în 
unduirile.stîncii, pînă cînd — înspre stînga din poteca 
noastră — se desparte un alt drum. Ramificația aceasta.a 
plaiului duce, peste culmea Obiîrşiei, spre Cloşani. 

Curînd după ce trecem dincolo de furca drumurilor, 
oblonul crengilor şi al frunzişului pădurii se ridică din faţa 
privirii, dar zarea ne rămîne totuşi închisă de pereții înalți 
din piatră zdrenţuită, ziduri de stîncă tare care cuprind 
iarăşi apa Cernei între chingile strînse ale strungii dintre 
tancuri. Din stînga noastră valea Arşasca îşi săgetează 
apele, în coborîş repezit, către Cerna. Trecem peste şuvoiul 
ptrăului, sărind din piatră-n piatră. Ne continuăm drumul 
ocolind la dreapta şi coborîm o dată cu poteca, trecînd pe 
sub umbra făgetului des. Trecem apoi uşor peste un vîlcel 
sec şi ne apropiem mereu de apa Cernei care, pe aici, nu-i 

77 


la mai mult de douăzeci de metri sub noi. Nu prea departe 
de vîlcelul fără apă, drumul ajunge aproape chiar lîngă 
malul Cernei, urcă puţin într-o poiană şi se alătură apoi 
iarăşi de panglica lată a apei. 

De aici încolo — pe malul stîng al văii — caii n-ar 
putea trece mai departe din pricina oprelişte! pe care le-o 
scoate în cale zidul de piatră al muntelui ce începe a se 
alătura mult prea mult de firul apei. Ne scoatem bocancii şi 
trecem şi noi apa, prin vad ajungînd pe celălalt mal, în 
locurile pe unde valea lanuna — seacă acum de ape — 
coboară în Cerna. 

Sub umbra împuţinată pînă aproape de dispariţie de 
palele fierbinți ale aerului încins de arşiță, facem popasul 
de amiază şi ne pregătim sa prînzim. Mai mult ne.pregătim 
decît ospătăm: pentru masă n-avem decît prea puţine altele 
de pus pe lîngă cei cîţiva păstrăvi pe care i-am cumpărat la 
Corcoaia şi pe care o să-i prăjim aici, în tigaie. Stăpînul 
conacului de alături, un ceapcin de om, crezînd că am ajuns 
la mare ananghie şi că poate deci scoate şapte piei de pe 
noi, ne cere pentru o mămăligă rece — fiartă mai ieri dintr- 
un pumn de mălai — prețul unei merţe de boabe. Ne este 
însă atît de cald sub canonul arşiţei încît nu ne încumetăm 
să-i mai dăm vreo ripostă. Îl lăsăm în plata Domnului. Se 
uită mirat la noi şi pleacă apoi mofluz, bodogănind în 
dodii. Noi ne scoatem din saci ceea ce bruma ne-a mai 
rămas din merindele cumpărate de la bacii stînelor şi de la 
gospodarii conacelor întîlnite pînă aici şi, cu aceste 
firimituri, la care adăogăm păstrăvii prăjiți în ulei, încropim 
o masă destul de bună. Este drept că prînzul a fost destul de 
frugal dar, spune unul dintre noi, pe o căldură ca asta nu-i 
bine să-ți încarci prea mult stomacul. Cel care ne dădea 
sfatul era un adevărat mîncău. N-a dat cinstea pe ruşine 
nici de data aceasta şi a înfulecat doi păstrăvi, pe cei mai 
mari; nouă, celorlalţi, ne-a lăsat numai cîte unul, dintre cel 
mai prăpădiţi. 

Ne adunăm bagajele pe care le urcăm iarăşi pe cai şi 

— a avut dreptate mîncăul spunînd că nu e bine să-ți 
încarci stomacul — pornim uşor la drum, mai departe. În 
calea de aici încolo, vilcelele care coboară din dreapta 
noastră spre Cerna se întîlnesc mai la fiecare pas, unele cu 
apă şi altele seci. Cîte unul — neacoperit de pădure şi plin 
de bolovani — se soreşte, scăldat în lumină şi părpălit în 
arsiță. Altul — învăluit în covorul gros al frunzelor 
ruginite, căzute jos de pe ramul gros al codrului des de fag 
— încearcă să se ascundă printre copaci de potopul căldurii 
din această vară neobişnuit de secetoasă. 

Primului vîlcel i-a mai rămas încă destulă apă ca s-o 
poată trimite pe scocul unei morişti, soaţă bună a celei de la 
izvoarele Cernei. Pe fundul celui care urmează abia se mai 
prelinge însă un firişor firav de apă. Străbătînd prin 
pădurea deasă de fag bătrîn, trecem încă peste o viroagă 
uscată, albie de pîrău sec pe fundul căruia — în loc de apă 
— este aşternut un covor des de frunză uscată. Vilcelul 
care vine acum la rînd a mai păstrat, sub frunziş, puţină 
umezeală. Ultimul fir de vale pe care îl întîlnim este uscat 
de-a binelea. 

În coborîş tihnit ajungem apoi la Cerna. Cărarea suie 
pe piatra peretelui, la vreo douăzeci ele metri mai sus de 
faţa apei. Pentru cai, mersul mai departe — pe malul drept 
— nu mai este cu putinţă. De aceea caii — împreună cu 
stăpînii lor, flăcăul şi codana de la Corcoaia — trec prin 
vad pe malul celălalt. Cu piciorul, noi ne-am putea 
continua mersul — pînă jos la Herculane — mergînd fie pe 
dreapta, fie pe stînga văii. 

Trecerea Cernii n-o mai facem, de data aceasta, prin 
vad: folosim în acest scop un pod suspendat. 

Peste apa, cele două maluri au fost îmbăierate cu 
patru odgoane de sîrmă împletită, cabluri vechi dintre cele 

80 


folosite la funiculiarele cu care se cară buştenii din pădure. 
Prinse cu sîrme groase de funiile de oţel, nişte speteze de 
lemn — subțiri ca o şindrilă mai groasă — închipuiesc 
podeaua care, acum cînd trecem noi pe aici, are o mulțime 
de găuri din cauza scînduri lor lipsă. Atunci cînd, în 
toamnă tîrziu, apele Cernei cresc într-atîta de mult încît 
trecerea prin vad nu mai este cu putință, localnicii 
împlinesc — cu scînduri noi — golurile dintre podele şi 
peste pod pot trece atunci chiar şi turme întregi de oi. 
Lăţimea punţii nu trece de un metru; lungimea ei depăşeşte 
cincizeci-şaizeci. Întins în chip de parapet, un alt odgon 
întregeşte puntea; el este legat la trei palme depărtare de 
podea şi numai pe partea dreaptă a podului. Jos — la vreo 
zece-cincisprezece metri sub punte— apa Cernei curge 
rostogolindu-se repede peste pietrele multe de pe fundul 
albiei. 


Cortul este gata și așteaplă oaspeţi 


Construcţia podului este destul de trainică şi, dacă ar 
avea nişte podele mai groase, puntea nu s-ar rupe nici dacă, 


peste ea, oamenii ar trece în două şiruri dese, înghesuiți 

unul lîngă altul. Legănările largi ale podului în sus şi în jos, 
cît şi subțirimea podelelor lui ne dau însă fiori de teamă. 
Mai ales femeile au emoţii, trag chiote scurte, închid ochii 
şi le apucă ameteala tocmai în mijlocul punţii. Trecerea 
peste pod se termină însă cu bine — fără ca vreunul dintre 
noi să facă vreo boroboață — şi, ajunşi pe malul stîng, 
începem, de-a coasta, un lung urcuş prin sihlă de fag. 

Sus de tot priveliştea zboară nestingherită peste 
creste şi-i d'e un farmec încîntător. Malurile văii sînt atît de 
înalte că ajung sa măso-are aproape două sute de metri. Ele 
s-au apropiat atît de mult unul de altul, încît închipuiesc un 
şanţ uriaş scobit în stîncă de giganţii basmelor străvechi. 
Agăţate de perete, conacele şi lanurile semănate cu secară 
sau cultivate cu porumb, olate cuprinse de ale bănăţenilor, 
se înşiră lanţ pe malul de peste apă. Printre ele — răzlețiți 
pe de-a rîndul — copacii, tunşi pe tulpină şi rămaşi cu 
verziş numai către vîrf, par nişte facle cu clăbuc de fum 
împietrit peste flacără. Numai culoarea le este alta decît cea 
a faclelor dar, după ce bruma rece a toamnelor frige 
pădurea — atunci cînd, în asfințit, frunza arborilor se face 
ca sîngele de roşie — copacii aceştia par într-adevăr nişte 
uriaşe făclii aprinse de ultimile raze ale soarelui care 
apune. De-a lungul clinei repezi, poteca de picior a malului 
drept al văii încinge necurmat brîul peretelui de piatră. 

Pe partea dinspre noi a văii, zarea din stînga ne este 
închisă de zidul stîncii ferestruită şi zdrenţuită în Vîrtoape, 
adînci zbîrcituri ca nişte uriaşe riduri săpate de ape pe 
obrazul de calcar tal muntelui. Pe dedesubtul locurilor rele 
ale rapănului de piatră curs din creastă, postați înguste de 
fîneață despart conacele unele de altele. Ițele încurcate ale 
potecilor se ţes peste tot, printre cuiburile dese de cartofi şi 
puţinele lanuri de porumb, sau se învîrtejează pe după 

uriaşe steiuri de piatră văroasă. 

Am ajuns aproape să terminăm cu urcuşul cînd 
întîlnim în cale un şipot micuţ, prins în uluc de lemn, 
firişor subțire de apă puţină, dar rece ca gheaţa. După ce ne 
astîmpărăm setea la izvor, nu mai mergem mult şi — sus 
pe plai — terminăm cu suişul care, pînă acum, n-a fost 
întrerupt în vreun loc de tihna unui cît de uşor coboriîş. De 
aici înainte, cărarea saltă peste vălurelele de piatră ale 
muntelui, suind în urcuş nesimțit, mereu mai uşor, şi 
coborînd pe feţe de stînca tot mai în lung, cu cît drumul 
merge mai departe. 

Am ajuns pe muntele Medved, muntele Ursului, şi 
sîntem străjuiți — pe stînga — de cortina pietroasă a 
peretului înalt de calcar; pe sub noi, adîncită în genune, se 
frămîntă Cerna a cărei trecere peste stînci i-o ghicim, de 
aici, numai după un murmur uşor care-i doar zvonul 
îndepărtat al zbuciumului de ape şi al luptei rîului cu 
pragurile de piatră ridicate în calea lui de muntele vrăjmaş. 

Soarele scăpată repede în amurg şi umbrele înserării 
coboară grabnic de pe creste. Dinspre apus se adună nori 
negri şi grei. Sîntem siliți să ne gîndim deci la popasul 
pentru noapte şi ne oprim în apropierea unui conac cățărat 
sus, pe faţa malului înalt al văii. Întindem corturile după ce 
ne muncim mult ca să găsim o palmă de pămînt mai puţin 
povirnit. Am ales, dar n-am prea avut ce culege ! Vatra 
corturilor a trebuit să fie croită pe un loc în ponci, atît de 
înclinat încît ne este teamă că vom aluneca devale — cu 
corturi cu tot — şi că ne vom opri Jos, tocmai în apele 
Cernei. 

Imediat după ce terminăm de cinat, tîrziu în noapte, 
sub negura păcurie a cerului fără stele, începe o vînzoleală 
aprigă de vînt. Fumoarele subțiri de cînepă, cu care pînzele 

corturilor sînt legate de țăruşii înfipți în pămînt, vibrează 
întinse coardă şi şuieră ascuţit în vînt. Fulgere lungi 
spintecă norii groşi ce boltesc cerul şi 
bubuitul grav al tunetelor care se succed 
în cascadă, izbit în pereţii de stîncă, 
umple valea cu răsunetul lui înfundat în 
taina hăului. Picături mari şi dese de 
ploaie răpăie des pe pînza întinsă a 
corturilor şi gloanţele mari ale grindinii 


izbesc vîrtos în ea, de mai s-o străpungă. 
x K x 


În ropot lung de darabană, adormim totuşi, curînd, 
rupti de oboseală. 

DE PE MEDVED LA HERCULANE 


Cerna, nu prea tare, 
S-aud glas de fată mare. 
Înceată, Cerna, înceată, 
Cerna mea curată, 
S-aud glas de fată. 
Cerna l-auzea, 
Pe loc înceta 
Și nu mai mugea. 
(Balada lui lovan-lorgovan) 


Înainte ca zorile să înceapă a înflăcăra crestele 
munților din jur, atunci cînd somnul îţi este mai dulce decît 
oricînd — în vis poate, sau venind de peste Reteziatu — 
îmi susură în ureche frînturi din înşir-te-mărgăritele 
murmurat de moş Costea într-o noapte scăldată în lumina 
de argint a lunii: 

„...Și cînd o rămas bala numai cu un cap, 
încrîncenată în nesuferită durere, o răcnit năprasnic, s-o 
smucit cu mare mânie din strînsoarea muntelui şi o fugit de 
vuia valea. Ca vîntul de iute fugea zmeul, dar şi volnicul 
era pe urma lui. Dar nu-l mai ţinea chiar aşa de-aproape 
pe balaur că i-o ieşit în calea lui făt-frumos o codană de 
fată, mîndră-n toate celea, că la soare te puteai uita dar la 
ea, ba. 

Și iată că pîrdalnica de dragoste — bat-o vina — o 
încurcat itele şi o dat pas şarpelui să scape de urgie, 
ascunzindu-se la Mehadia în scorburi de munte. Și de 
acolo — din sîngele lui scîrnav, care bolboroseşte în toate 
gîrlejurile retezate de paloşul novăceanului — se face o 
baltă puturoasă în mîzga căreia creste musca golumbacă, 

de strică vitele oamenilor mai rău decît balaurul. 

Mai apoi o încercat el, voinicul, sa afle iarăşi urma 
hiarei, dar de-a surda i-o fost truda. Ba, umblînd după 
zmeu, o pierdut voinicul şi pe Ileana-Cosînzeana. N-o mai 
aflat-o pe nicăieri şi de atunci mereu se roagă el de Cerna 
ca să nu se mai Zbuciume aşa de tare. Poate că de n-o mai 
face apa atita zarvă o putea ajunge şi el, voinicul, sa audă 
iarăşi pe unde cîntă crăiasa care i-o furat inima". 

Ridicăm tabăra de pe Medved 
şi pornim apoi agale pe calea ultimei 
zile în care vom mai hălădui de-a 
lungul Cernei. Un timp, cărarea o 
ține tot de-a coasta, urcă şi coboară 
uşor şi mai apoi — făcînd pieziş la 
dreapta — începe sa se apropie de 
firul văii Cernei. 

Vechile noastre cunoştinţe, 
gurguiele din beton şi din piatră ale 
vechii graniţe, ne ies iarăşi în cale. Primul semn de hotar pe 
care îl întîlnim, este înfipt pe linua frontierei de altădată în 
locul de unde ea urca — de aici, la Cortină — pe culmile 
din stînga Cernei. 

Ajuns în pădure, drumeagul se lărgeşte binişor şi se 
face şleau bun de căruţă. Copacii sînt înşirați pe marginea 
lui la rînd, de parcă trecem printr-o alee. Se simte 
apropierea civilizației după cum se simte şi apropierea 
Cernei care, nu departe, îşi lărmuieşte apele în forfotă 
mare. Sîntem sus pe mal, la zece-cincisprezece stînjeni de- 
asupra crestelor undelor înspicate cu horbota spumei. 
Cîțiva paşi mai departe, suind în urcuş domol, ne 
îndepărtăm puţin de apă. Revenim curînd iarăşi în 
apropierea Cernei şi, din nou apoi, ne răzlețim de ea suind, 

de-a stînga, prin pădure. 

Cerna a rămas mult devale-n jos şi noi drumuim 
alene pe (aleea de sub rămurișul des al fagilor. În stînga 
potecii, un şipot cu uluc gungureşte străjuit de o troiță de 
lemn. Drumul a devenit acum o adevărată şoseluță pe care 
— dacă pe alocuri ea n-ar fi stricată de ape — ar putea 
merge şi automobilele. Drumeagul străbate mereu prin 
făget şi se urcă sus, sus de tot, mult deasupra volburei de 
ape. Şleaul larg al drumului începe a coborî apoi şi, înainte 
de a ajunge pe malul Cernei, întîlneşte în cale un olat 
bănăţean, îngrijită şi cuprinsă gospodărie cu case mari şi 
grajduri încăpătoare pentru vite. Acareturile ei sînt toate 
adăpostite sub sănătoase acoperişuri de țiglă roşie. S-au 
terminat conacele sărace ale oltenilor şi locul lor l-a luat 
gospodăria temeinic aşezată a bănăţeanului. 

Drumul nostru nu rămîne prea mult timp prin 
preajma apei. Silit să ocolească o dilmă gurguiată a cărei 
clină prăvălită, dinspre dreapta, se scaldă în Cerna, 
drumeagul suie pe muncei şi îl înconjoară pe la stînga lui. 
Trecem prin şaua dintre grui şi piciorul de munte. Urcăm 
apoi mereu, în suiş uşor însă, pînă ce ajungem sus pe 
culme, în pădure. 

De aici încolo începem să ne lăsăm devale într-un 
coborîş continuu pe care, pînă la Herculane, mai că nu-l va 
întrerupe nici un suiş. Dinspre stînga, prin pădure, un vîlcel 
ne taie calea şi o potecă sileşte în sus, urcînd pe grumaz de 
munte. Suim o costişă lungă de numai cîțiva paşi şi lăsăm 
— în dreapta — o platformă de piatră cu înconjur de bănci 
pentru odihnă. Pe bănci, adunaţi ciucure, copii de toate 
vîrstele — veniţi de la Herculane ca să se plimbe pe-aici cu 
părinţii lor — scot exclamaţii de uimire, sorbind cu nesat 
minunea de frumos a Cernei. Apa ei, balaurul lung ai cărui 

solzi de argint scînteiază în lumina tare a soarelui, se 
zbuciumă în neastîmpăr şi spumegă aprig în fundul hăului, 
în valea umbrită — peste tot, dincolo de maluri — de 
frunzişul verde-negru al pădurii. 

Rostul nostru de incorigibili bate-poduri, hoinari 
stăpîniţi de un neostoit alean pentru toate comorile de 
neasemuită frumuseţe ale patriei, nu ne îndeamnă nici să ne 
oprim locului şi nici nu ne îngăduie să facem popasuri prea 
lungi. Pornim deci mai departe, mergînd mereu devale. 
Trecem iarăşi peste un vîlcel ieşit şi el, în calea noastră, tot 
din taina bungetului. 

Pe marginea şoselei şi — mai în afund — departe 
către inima codrului, fagul îşi află şi alți prieteni în viaţa pe 
care și-o duce pe munte: din ce în ce mai mulți brazi, tei şi 
castani îi țin tovărăşie. Cerna nu mai este atît de departe; s- 
a apropiat mult de drumul nostru. De-a stînga şoseluței, o 
fîntînă cu vînă bogată în apă rece şi cu bănci pentru odihnă, 
durate din beton — Cişmeaua Voinescului — ne îmbie la 
oleacă de odihnă. 

După popasul de aici, cu puteri noi pornim mai 
departe. Şoseaua, care rămîne mereu sub umbra copacilor, 

devine din ce în ce mai largă şi mai bine întreținută. Cerna 
este şi ea pe aproape şi curge pe alături de drumul nostru. 
Se zbuciumă încă învolburată de spumă. Puțin timp se mai 
voiniceşte însă Cerna, fiindcă omul îi smulge iarăşi puterea 
apelor. Îi secătuieşte lacum forţele aproape cu totul şi nu 
numai oleacă, aşa cum o făcuse — mai în glumă — cu 
morişcă de la izvoarele ei. Un baraj puternic, întocmit din 
piatra împlîntată trainic în betonul tare de ciment, a fost 
clădit de-a curmezişul albiei. Zăgazul acesta abate apele în 
carnalul săpat în stîncă şi le poartă — mai departe, la uzină 
— acolo unde ele învîrtesc mori mari de oţel învîrtejate ca 
sălaşul melcului şi închise în cutii uriaşe de metal. Aci, în 
aceste închisori negre, apele Cernei îşi lasă toată puterea 
lor, putere pe care omul o foloseşte din plin pentru 
încîntarea şi pentru nevoile lui de viață. 

La treizeci de paşi mai departe, şoseaua trece — 
peste pod — pe dreapta Cernei. Caii, în mersul lor pe 
şosea, ajung dincolo de apă, iar noi ne continuăm calea 
mărşăluind de-a lungul buzei cimentate a canalului uzinei. 

Am intrat acum în Herculane sau — mai bine zis — 
ne-am apropiat mult de centrul staţiunii. În pădure, de pe 
terasa unui restaurant. Vilegiaturiştii ne privesc cu interes. 
Numai un ipochimen de femeie — reprezentant al unei 
lumi care nu ne înțelege — cu obrazul ei imos de vopselele 
aşternute curcubeu pe pomeţi şi în jurul ochilor, ne priveşte 
cu dispreţ prin sticlele ochelarilor pe care-i ţine de mîner, 
plină de ifose şi de ea. 

Uzina băilor nu este departe şi — dincolo de ea, 
peste pod — trecem albia Cernei şi ajungem caii din urmă. 
Am ajuns în centrul stațiunii. Cumpărăm cîte ceva de ale 
gurii şi ne îndreptăm apoi grăbiţi către gara. 

În această ultimă porţiune a drumului ne luăm rămas 

bun de la Cerna pe care o trecem iarăşi — pe celălalt mal 
— de data aceasta peste un pod de fier, întins deasupra unei 
ape pe care nu o mai recunoaştem. Este adîncă de numai un 
lat de palmă. Curge lin lacum şi fără pic de zarvă; mai că 
nici nu susură. Se furişează pitit şi sfioasă peste pietrişul 
mărunt al albiei. 

Tace în mersul ei. De-a surda îi este însă tăcerea 
fiindcă — nici aşa — lovan-lorgovan, chipeşul novăcean al 
basmului, n-o mai aude cîntînd pe Ileana-Cosînzeana. Și 
nu-l mai aude nici pe balaur, pe scorpia cea rea. Căci, de 
amară ce îi este fierea că a pierdut-o pe crăiasa inimii lui, l- 
ar face zob şi mii de fărîme pe balaur. 

Iar noi intrăm în gară o diată 
cu un alt balaur, ala neagră de fum 
şi plină de  zornăit,  zarvă 
zgomotoasă pe care trenul o sună 
din oasele-i de oțel. Acest balaur al 
timpurilor noastre ne soarbe în 
măruntaiele lui pentru a ne purta 
apoi departe, departe, ducîndu-ne pe fiecare la casa şi 
rostul lui. Acolo, în unele dintre clipele de răgaz pe care ni 
le vor lăsa treburile de fiecare zi, sîntem siguri că — deşi 
numai în amintire — vom mai merge, destul de des, pe 
minunatul drum al Cernei şi pe urzealia de aur a basmului 
ei. Şi unul şi alta au fost prea frumoase ca să le putem uita 
vreodată. 

NOTE TEHNICE 


(Lămuriri) 


Încredințînd tiparului însemnările mele despre calea 
străbătută — peste Retezat, din Sălaş la Herculane — am 
urmărit, în primul rînd, să pun la îndemîna drumeţilor o 
călăuză turistică cît se poate mai completă. În acest scop 
am întregit descrierea drumului parcurs cu unele date 
tehnice, date care însoțesc textul sub forma notelor tehnice 
din capitolul care urmează. 

Drumeţii vor găsi în aceste valori numerice 
informaţii care privesc timpul de mers necesar pentru a se 
ajunge de la un punct al traseului la altul şi vor afla 
altitudinea locurilor, peste care trec în drumul parcurs de 
ei. Se indică de asemenea cîți paşi trebuie făcuți pentru 
acoperirea distanțelor respective. 

Luate împreună — timpul de mers, altitudinea şi 
numărul de paşi — aceste valori oglindesc dificultatea 
traseului turistic la care ele se referă şi dau astfel 
drumețului una dintre cele mai prețioase informaţii pentru 
întocmirea itinerariului excursiei şi pentru parcurgerea lui 
în bune condițiuni. 

Pentru timpul de mers s-a adoptat o notație 
convenţionială, însemnîndu-se cu O (zero) ora de plecare 
din locul de unde încep, la fiecare capitol în parte, 
însemnările tehnice. Valorile înscrise în coloana „timpul de 
mers" reprezintă timpul necesar pentru parcurgerea 
distanțelor. Indicaţia cuprinsă în prima jumătate a coloanei 
arată timpul necesar pentru parcurgerea distanței, de la o 
etapă cronometrată la următoarea (de la o notă la alta). 
Cealaltă valoare dată pentru timpul de mers, cea înscrisă în 
a doua jumătate a coloanei, reprezintă timpul total scurs de 

cînd s-a pornit la drum şi pînă la sosirea în locul unde se 
face cronometrarea respectivă. În timpii de mers daţi de 
noi, timpi care au o valoare medie, nu sînt cuprinse decît 
opririle scurte, acelea ce sînt strict necesare pentru 
refacerea ritmului respirației; popasurile mai lungi (acelea 
făcute pentru odihnă, masă, fotografii sau pentru cercetarea 
hărții şi a locurilor) nu au fost cuprinse în măsurătorile 
noastre. Ele variază de la caz la caz, fiind proprii oricărui 
drumeţ, şi trebuie luate neapărat în seamă atunci cînd se 
întocmeşte itinerariul unei zile de mers, itinerar care va fi 
limitat la o lungime potrivită cu scopul urmărit: excursie de 
plăcere şi nu marş forţat. 

Cel de al doilea element dat în notele tehnice este 
altitudinea, valoarea ei indicînd înălțimea la care se află 
punctul respectiv, înălțime considerată în raport cu nivelul 
mediu al mării. Acest din urmă nivel are altitudinea O 
(zero). Intrucît s-au făcut notări şi în locurile în care 
declivitatea terenului se schimbă, drumeţul poate folosi 
cunoaşterea diferenţelor de altitudine dintre două puncte 
consecutive ale traseului pentru a aprecia dificultăţile pe 
care le vă avea de învins în drumul său. Dacă într-un timp 
scurt trebuie trecută o diferență mare de nivel, vom avea 
de-a face cu un pripor — atunci cînd altitudinea creşte — 
şi cu un coborîş prăvălit — atunci cînd altitudinea scade. 

Pentru măsurarea altitudinii unui punct de pe faţa 
pămîntului se folosesc barometrele aneroide, compensate, 
numite altimetre. Acestea sînt nişte instrumente portative, 
mici dar destul de precise. În reailitate, cu ele se măsoară 
valoarea presiunii atmosferice şi din ea se deduce 
altitudinea punctului în care s-a făcut măsurătoarea. Se 
folosesc în acest scop indicațiile legii fizice care 
statorniceşte că presiunea barometrică scade o data cu 

creşterea înălțimii. Cadranele altimetrelor poartă pe ele 
gradaţii care dau direct altitudinea fără să mai fie nevoie de 
tabele pentru transformările corespunzătoare. Unele 
altimetre sînt astfel construite încît pot fi utilizate şi ca 
barometre propriu-zise. 

Al treilea element înscris în notele tehnice este 
numărul paşilor făcuți pentru acoperirea distanțelor 
drumuite, el fiind trecut în ultima coloană a tabelelor. 
Valoarea notată în prima jumătate a coloanei reprezintă 
numărul de paşi făcuți pentru parcurgerea distanței de la o 
etapă măsurată pînă la cea următoare (de la o notă la alta). 
Valoarea a doua, cea notată în ultima jumătate a coloanei 
din tablou, arată numărul de paşi făcuți de la începerea 
drumului şi pînă la locul în care se face numărătoarea 
(distanțe cumulate, pe capitolele broşurii). 

Pentru a se înţelege mai bine sistemul acesta de a 
înfățişa dificultățile unui traseu, prin indicarea numărului 
de paşi făcuţi pentru parcurgerea lui, sînt necesare unele 
lămuriri mai ample. În primul rînd, nu se va încerca 
niciodată să se transforme numărul de paşi în distanţe a 
căror lungime poate fi exprimată în metri fiindcă, la munte, 
aceasta nu este nici posibil şi nici nu dă indicaţii juste. 

Să presupunem că trebuie să parcurgem o distanță 
orizontală a cărei lungime este de 100 m şi că pentru 
străbaterea ei am făcut 125 de paşi. Dacă aceeaşi lungime 
de traseu trebuie urcată pe o costişă, vor fi necesari pentru 
parcurgerea ei mai mulți paşi decît cei 125 făcuţi pe drumul 
orizontal. Aceasta, din cauză că — la urcuş — deschiderea 
pasului se micşorează cu atît mai mult cu cît rampa 
terenului este mai mare. Rezultă deci că dacă, în timp de un 
minut, se urcă o diferență de nivel de cinci metri, făcîndu- 
se 125 de paşi, am parcurs un drum mai uşor decît dacă în 

acelaşi timp, am făcut — tot la urcuş — 200 de paşi. 

La coborîre, pentru pante mici, pasul se lungeşte; 
aceeaşi distanţă este parcursă cu un număr mai mic de paşi: 
drumul este mai uşor. Dacă însă panta creşte, lungimea 
pasului se scurtează; pe aceeaşi distanță se fac mai mulți 
paşi: drumul este mai greu, deşi coborîm. 

Este clar deci că, dacă se 
ține seama de toate datele tehnice 
indicate de noi, vom avea o 
imagine corespunzătoare a 
dificultăților unui parcurs şi că ne 
vom putea grada eforturile în 
consecință, astfel încît să 
economisim, cît mai mult cu 
putință, eforturile fizice. 

Luate în parte — timpul de 
mers, diferența de altitudine şi 
numărul de paşi — fiecare din 
ele spune cîte ceva despre 
greutatea drumului; laolaltă 
aceste indicații se completează una pe alta şi dificultatea 
traseului apare în adevărata ei semnificaţie şi valoare, astfel 
încît cunoaşterea acestor date tehnice ne este de un real 
folos, atît la întocmirea itinerariului cît şi la străbaterea lui. 

Înainte de a încheia acest capitol, este necesar sa 
lămurim pe cititorii noştri că număratul paşilor se face cu 
ajutorul unui instrument care are forma şi mărimea unui 
ceasornic de buzunar. Acest instrument, numit podometru, 
se poartă în buzunarul de ceas al pantalonilor. Fiecare pas 
pe care îl facem este înregistrat de podometru grație 
mişcării de oscilație e unei greutăți metalice. Prin inerția ei 
— la fiecare schimbare, prin mers, a centrului de greutate 

al corpului drumeţului — această greutate face ca una 
dintre rotițele dințate ale sistemului de contor al 
instrumentului să se învîirtească, deplasîndu-se cu spațiul 
unui dinte. Rotirea aceasta antrenează acul indicator al 
podometrului, făcîndu-l sa înainteze cu o diviziune pe 
cadran şi să înregistreze astfel orice pas făcut de turist. 


Culmea Pietrele 


Podometrele ale căror indicaţii de pe cadran sînt 
rezultatul unei transformări a numărului de paşi în metri, 
sînt instrumente care nu pot fi întrebuințate decît pentru 
măsurarea, cu totul aproximativă, a lungimilor unor trasee, 
netede ca suprafață şi care, în tot parcursul ce urmează a fi 
măsurat, au o declivitate mică şi constantă. Astfel de 
instrumente nu vor fi întrebuințate pe drumurile de munte 
întrucît, din cauza indicaţiilor lor nejuste, ele sînt 
nefolositoare şi conduc la concluzii greşite. 

x kK x 

Pentru a uşura consultarea hărților din broşură, 

schiţe sumare care completează descrierea drumului, unele 

dintre punctele caracteristice ale traseului au fost însemnate 
pe hărţi cu aceleaşi numere cu care ele sînt indicate atît în 
cuprinsul descrierii, cît şi în tabelele cu valorile numerice 
ale datelor tehnice. 


[..] 


GLOSAR 


A 
abitir = mai grozav (decît...) 
acareturi = clădiri mari, cu toate dependinţele lor 
acăţa = a agaţa 
aciua (a se) = a se oploşi (undeva sau pe lîngă cineva); a se 
culca 
ala = monstru (în mitologia populară) 
aliman, în expresia a ajunge la liman = a ajunge la 
strîmtoare, a nu mai putea scăpa de o pacoste 
altiță = broderie lată, făcută cu arnici sau cu mătase pe 
umerii iilor 
amar = mulțime, grămadă anin = arin 
anțărț = acum doi ani 
arin = arbore cu frunze rotunde şi flori verzui-roşiatice, 
dispuse în formă de ament; creşte pe malurile rîurilor de 
munte 
aui = a răsuna prelung; a hăui, a hui 
avan = straşnic, grozav, cumplit 
avrame = goldane; varietate de prune obţinute prin cultură, 
din specia Prunus insititia 
B 
bală = monstru, dihanie, fiară groaznică. 
baniță = vas servind ca măsură de capacitate şi avînd 
aproximativ 20 litri 

bate-poduri = hoinar 

bidiganie = dihanie 

bidiviu = cal (de călărie) tînăr, iute şi frumos 

bîcsit = îmbicsit, îndesat 

bizdoacă = ciomag gros, măciucă mare 

blid = vas adînc din care se mănîncă; strachină 

boare = suflare, adiere de vînt; aromă, mireasmă 

bodogăni = a vorbi rostind cuvintele încet şi nedesluşit; a 

mormăi 

boloboc = vas mare din lemn pentru păstrat vinul, butoi 

Borăscu = munte în masivul Godeanu 

bord (regional) = stîncă izolată, bine împlîntată în teren 

bor? (popular) = a vomita 

bouar = păzitor de boi, văcar 

branişte = pădure cu copaci mari de peste 25 ani 

brăcuită (despre pădure) = tăiată în mod neregulat, pe alese 

brădiş = brădet, pădure de brazi 

brustur — lipan, plantă ierbacee din familia compozeelor 

Bucura — munte, lac şi ptrău în masivul Retezat 

bujnegai = praf înecăcios; fum gros 

bulboană = loc adînc într-o apă curgătoare, unde de obicei 

apa, învîrtindu-se, formează un vîrtej 

bulbuc = băşică de apă; bulboană 

bun, -ă = bunic, bunică 

bunget = pădure deasă şi întunecoasă 

C 

cadra, în expresia frumoasă ca o cadră = frumoasă ca o 

pictură minunată 

caia = cui de potcoavă 

canon (figurat) = suferință, chin 

canoni = a (se) chinui, a se trudi, a se munci 

căuş = vas de lemn în formă de cupă, folosit pentru a lua cu 

el apă, făină, grăunţe etc; nume dat diferitelor părți de 

unelte în formă de căuş 

ceapcîn = om rău la inimă 

chilim = scoarță (covor) înflorată 

chită = potrivit, aranjat (aşezat) unul peste altul 

chiti = a socoti, a judeca 

ciocălău = cocean 

ciondăni = a sîcîi (certă) pe cineva repetat sau insistent 

cioplitură = grinzi sau scînduri obţinute prin cioplirea 

trunchiurilor de copaci 

ciritei = tufişuri de copăcei 

ciucevă = stîncă înaltă şi prăpăstioasă; cheile unui rîu de 

munte 

cladă = grămadă, morman 

clădărie = cantitate mare de lucruri îngrămădite unul peste 

altul 

cleant = stîncă prăpăstioasă; colț de stîncă 

clină = suprafața înclinată (teren) care coboară; pantă, 

coastă, povîrniş 

clisă = pîine necoaptă bine 

cnut = un fel de bici făcut dintr-o curea de piele rotundă, cu 

mai multe sfîrcuri prevăzute cu plumb la vîrf 

cobirnă = colibă mică şi sărăcăcioasă; bordei 

cojan = numire întrebuințată pentru a face deosebirea între 

„mocanii" de la plai şi podgorenii („cojanii") de la vale 

colnic = colină 

conac = casă la ţară, mai ales pe munte; loc de popas; 

popasul însuşi; interval de timp egal cu o jumătate de zi 

conăci = a face popas, a poposi 

copcă = săritură 

cordeluţă = panglică îngustă care serveşte ca ornament 

corhăni = a trage devale, pe coaste ripoase, buştenii 
99 


rezultați din exploatarea unei păduri 
cormană = partea plugului care desparte şi răstoarnă 
brazdele 
cosaşi = nume dat unei insecte din familia lăcustelor, care 
scoate un țîrîit asemănător cu fîştitul coasei 
cotlon = colț, loc ascuns, neumblat, ferit; ascunziş; 
scobitură în malul unui rîu 
crină = pădure mică de arini 
cucui = proeminență care se face la cap, provocată de 
lovirea cu un corp tare; (prin extensiune) proeminență a 
terenului muntos 
cumpănă, în expresia cumpăna nopții = miezul nopții; în 
expresia cumpănă de ape — linie a terenului de unde apele 
îşi trag izvorul şi de unde ele se separă, pornind la vale, pe 
unul din cele două versante 
custură = culme ascuţită de munte său de stîncă 
D 
damf = miros de alcool pe care îl exală un beţiv; exalație 
darabană = tobă 
dărab = bucată dintr-un aliment 
dedat = obişnuit, deprins 
delniță = fîşie de teren îngustă şi lungă situată în lunci sau 
pe dealuri; (prin extensiune) proprietate (agrară) 
dihonie = neînțelegere care degenerează în vrajbă; ceartă, 
ocară 
dîlmă = formă de relief izolată avînd forma unui mamelon 
dodii = în expresia avorbi în dodii = a vorbi fără şir 
estimp = în acest an 
estival = de vară, din timpul verii 
faur = fierar 
fîrtat = prieten nedespărțit pînă la moarte; tovarăş 
flocoşele = Siminic, floare-de-colţi (Leontopodium 

alpinum) 
frupt = derivate ale laptelui 
gadină = fiară sălbatică, jivină, lighioană 
găvan = scobitură, cavitate 
geluit = netezit cu gealăul (cu rindeaua mare) 
genune = prăpastie fără fund, abis 
ghințură = genţiană, plantă ierbacee cu flori albastre sau 
galbene, care creşte în regiunile de munte 
gorgan = ridicătură de teren (munte) în formă de căpiță 
grăpiş = pe brînci 
greabăn = partea mai ridicată din şira spinării la 
împreunarea spetelor 
grui = dîlmă de munte 
Gruniul = munte în masivul Retezat 
H 
hălădui = a trăi undeva liniştit, în voie, în libertate 
hăţaş = cărare prin pădure; drum rîpos 
hău = prăpastie adîncă, genune, abis 
hiară (regional) = fiară 
hojmălău = om mare şi înalt; vlăjgan 
hulpav = lacom, nesăţios la mîncare; cu atitudine care 
reflecta 
lăcomia hurui = a se dărîma, a se nărui, a se surpa 
I 
imos = murdar, mînjit 
ipochimen = personaj 
istov, (în locuțiune adverbial ă) de istov = de tot, cu totul, 
deplin, cu desăvîrşire 
iți = a se ivi 
Î 
încropi = a înjgheba, a face rost de... 
învîrteja = a se suci în vîrtej 

jilip = construcţie în formă de canal descoperit, făcută din 
bîrne şi scînduri sau săpată în pămînt, pe povirnişul unei 
coaste, pe care alunecă Ia vale buştenii tăiați în pădurile din 
regiunea de munte 
jip (regional) = jneapăn 
jneapăn = ienupăr, arbust răşinos, cu frunzele totdeauna 
verzi, care creşte în regiunea muntoasă 
lăcovişte = loc apătos; mocirlă, mlaştină 
lăptoc = jgheab de scînduri prin care trece apa la moară; 
scoc, uluc 
leasă = desiş mare într-o pădure, mărăciniş 
leat = piesă lungă şi îngustă de lemn, fasonată de obicei în 
patru muchii, şi folosită la lucrări de dulgherie 
leauri = acareturi 
liman (figurat) = loc de scăpare, adăpost, refugiu livadă — 
plantație de pomi fructiferi; întindere de pămînt pe care, de 
obicei, creşte iarbă pentru cosit sau pentru păşunat 
M 
maja = măsură de greutate echivalentă cu 100 de ocale 
mas = rămînere peste noapte 
megiaş = vecin 
meliță = aparat (compus dintr-un drug gros cu o scobitură 
longitudinală şi dintr-o limbă) cu care se sfărîmă cotoarele 
de cînepă ca să cadă toată coaja de pe fire; (figurat) femeie 
limbută 
merță = măsură veche de capacitate, echivalentă cu zece 
baniţe 
minteni = îndată 
mizgă = noroi lunecos format în urma unei ploi repezi 
miîli = a umple cu mil, a înnămoli 
mofluz = păgubit 
molid = arbore răşinos înrudit cu bradul 

morenă = rocă sfărîmată în blocuri, de diferite dimensiuni, 

cărate de ghețari 

mreajă (figurat) = farmec în care îţi sînt prinse simțurile şi 

gîndurile cum este prins peştele în plasa cu acelaşi nume 

muncei = colină 

muştiuc = capătul ţevii de la pipă sau de la instrumentele 

muzicale de suflat 

N 

nagodă = minunăție; fiinţă fantastică şi pocită 

Naiba = pîrău, afluent pe dreapta Cernei 

năpastă = namilă 

neam = nimic 

nămetenie = matahală 

nevoi (a) = a se opinti, a se trudi 

noian (figurat) = întindere (cantitate) mare 

novac = uriaş 

O 

oarzăn = timpuriu 

oblong = lunguieţ, mai mult lung decît larg 

olat = proprietate agrară cu clădirile ei 

olăcar = mesager, ştafetă 

ortac = tovarăş 

ostoi = a (se) linişti 

otihni = a suflă din greu, a icni 

otavă = iarbă crescută după a doua cositură 

otova = neted 

pală = sabie scurtă şi lată cu două tăişuri; cît se coseşte o 

dată cu pala coasei; pălălaie 

pas = îngăduință, libertate, ocazie 

pălălaie = flacără mare 

părpăli = a arde pe deasupra 

Pegas (mitologie) = cal înaripat care, dintr-o lovitură de 
103 


copită, făcu să ţişnească pe muntele Helicon fîntîna 
Hipocrena, cea cansacrată muzelor 
Peleaga = cel mai înalt vîrf din masivul Retezat, 2511 m 
altitudine 
pîclă = căldură înăbuşitoare, negură, întunecime 
pîrdalnic = afurisit 
plai = loc întins pe muntele înalt; potecă de munte 
platoşă = îmbrăcăminte groasă (de zale, gheaţă, piatră etc.) 
pocladă = aşternut; pătură de pus sub şaua cailor 
podişcă = podeţ de lemn 
pomărit = cultura pomilor fructiferi 
ponei = înclinare mare a terenului 
ponor = scobitură a terenului, de obicei în formă de pîlnie; 
(prin extensiune) vale scobită 
pospai = praf subțire, care iese la măcinatul făinii şi care se 
depune în toate părțile prin moară; ceva uşor, puţin 
postată (figurat) = distanţă sau suprafaţă mică 
poştă = distanţă echivalentă cu zece mii stînjeni sau 19,665 
pînă la 22,300 km 
potmol = nămol 
povestaş = cel ce spune poveşti 
prăştină = rachiu de tescovină 
prăval = coastă de munte, repeziş 
prăvălatic = care are o înclinare mare (vorbind de coasta 
văilor şi feţele munţilor) 
pripor = loc pieziş, povîrniş 
priporos = prăpăstios 
prislop = umăr de munte 
proclet = blestemat; scelerat 
puhoi = torent; ploaie torențială 
pustie, în expresia bată-l pustia — să-l ia naiba (dracul) 
rapăn = boala celor murdari (la cap) 

rarişte = locul din pădure unde copacii sînt mai rari 

relictă = martor al înfățișării naturii din erele geologice (în 

domeniul florei, faunei etc.) 

rîuri = flori cusute pe ii 

rovină = depresiune de teren bun pentru fînaț şi păşune 

ruja-muntelui =  smirdar, trandafir de munte, plantă 

lemnoasă alpină, cu frumoase flori roşii. 

runc = imaş de pădure (arsă); 

S 

sală = staul (de oi şi capre) 

sănuni = lespezi de piatră subțiri şi late 

scăfîrlie = țeasta capului 

scăpată (a) = a apune 

scîrnav = respingător de murdar 

scoc = canal mic ce duce apa la roata morii 

scociori = a scotoci, a căuta şi scoate de unde este ascuns 

scorpie = un fel de balaur (în basmele populare) 

sihlă = pădure deasă cu arbori drepți 

silhui = acoperit de codri, de păduri 

siniliu = albăstrui 

sîrg, numai în locuţiunea de sîrg = degrabă 

smidă = pădure de brazi arşi, în care au crescut tufe noi 

smirdar = rododendron, trandafir de munte, ruja-muntelui 

Soarbele = munte în masivul Retezat 

sodom = mulțime (cantitate) nenumărată 

stană = stîncă 

stei = stîncă 

stînjen = veche măsură de lungime (aproximativ 2 m) 

stog = claie de fîn 

straiță = traistă 

strica = a ucide; a vătăma 

strungă = ocol în care se închid oile pentru ca, prin spătari, 

să iasă la muls; trecătoare îngustă între doi munţi, sau doi 
pereţi de piatră 
sucăli = a răsuci 
şart = rînduială; rost, noimă 
Șeherezada = personajul principal din „O mie şi una de 
nopți"; ea este cea care a prelungit acest şir de povestiri 
minunate, basme în care imaginaţia orientală străluceşte în 
toată bogăţia şi fecunditatea sa 
şerpar = chimir, cingătoare țărănească de piele în care se 
păstrează bani şi acte 
şfichi = vîrful biciului 
şleau = drumul bătut, aproape fără ocoluri; scobitură (şanţ) 
în lungul drumului 
şugubăţ = glumet 
T 
taclale = palavre, tăifăsuială 
tainiţă - loc ascuns 
tarhat = sarcină, greutate mare; calabalic 
tarniță = şa de lemn; curmătură a unei culmi de munte 
tăpşan = loc înalt şi şes, terasă, pe munte 
tău = lac 
trupeş = voinic, corpolent (fără sa fie gras) 
tanc = stîncă 
tîpa (a) (regional) = a azvirli 
U 
uluc = jgheab de scurgere, din lemn sau piatră, la o fîntînă 
sau la un izvor; deschiderea unei văi cu cele două versante 
ale ei; scocul morii 
urdă = brînză dulce, moale, ce se obţine mestecînd încet şi 
pe fundul căldării zarul pus la foc 
urluială = porumb sau orz măcinat mare pentru hrana 
vitelor 

V 
văiugă = vîlcel 
velință = scoarță de lînă, covor țărănesc 


verziş = verdeală, lăstăriş tînăr, mai mic de un an, crescut 


în tufe dese 

viitură = revărsarea apelor unui rîu 

vipie = arşiță 

viroagă = vîlcel cu apă stătătoare, mocirloasă 

vîrtop = văgăună de munte 

vlăgui = a stoarce de puteri 

voroavă = vorbă, convorbire, taifas 

Z 

zarişte = zare, orizont, locul pînă unde ajunge privirea 
zăpor (figurat) = zăgaz, stavilă 

zăticni = a deranja 

zgîrță = babă sfrijită 

zîmbru = conifer rar, relictă glaciară (Pinus cembra) 
zob = fărîmă 

zuzet = freamăt 

zvoană = zvon, sunet nelămurit. 

